Гулчеҳра Сафарова: “Кўзи ожиз болалар учун шароит ва имконият яратилмас экан, уларнинг жамиятга дахлдорликларини ошириш ҳақида ўйлаш ҳам шартмас” | Buxoro yoshlari gazetasi\n– Бухородаги 24-сонли кўриш бўйича имконияти чекланган болалар учун ихтисослаштирилган давлат таълим муассасаси биноси 1964 йилда қурилган. Омборхона, ахборот ресурс маркази, меҳнат таълими хонаси ғоятда ачинарли аҳволда. Зах ва намдан деворлари нураб, йиқилиб кетган. Электр энергияси, иситиш тизими йўқ. Кир ювиш хонасида ходимлар қаттиқ совуқ қиш кунларида иситиш печларидан ёки табиий газ мосламасидан фойдаланишга мажбур. Спорт зали, фаоллар зали, ошхона давр талабларига умуман жавоб бермайди. Стадионнинг бор-йўқлиги ҳақида ўйламай ҳам қўйганмиз. 2,4 гектар майдондан иборат муассаса атрофини ўраб турган майдонлар бўм-бўш. Сув насоси йўқ. Олдинги сув келадиган ариқлар ёпилиб, бино ва йўллар қурилган. Майдонлар суғорилмагач, қаровсиз ва ташландиқ ҳолга келиб қолган. Харажатлар сметасига эса сув насос ўрнатиш учун маблағ ажратилмади,-деди таълим муассасаси директори Гулчеҳра Сафарова.\n– Икки йилдан буён мазкур мактаб-интернат раҳбарисиз. Раҳбар фақатгина ўз соҳасининг билимдони бўлиб қолмасдан у тадбиркор ҳам бўлиши керак…\n– Таълим муассасамиз 160 ўринга мўлжалланган. 214 нафар ўқувчи таҳсил олади. Шундан 126 нафари ўғил болалар, 87 нафари қиз болалардан иборат. Жорий йилда вилоят ҳокими томонидан 100 млн.сўм ёрдам берилди. Ётоқхонани, ўқув биносини таъмирлашга эришдик. Ётоқхона 100 ўринга мўлжалланган, ўқувчилар сонидан келиб чиқиб эса хоналарни қўшимча краватлар билан тўлдириб, 160 ўринга мослаштиришимизга тўғри келди. Ошхона ҳаво туйнуги, деярли, ишламайди. Лекин, болаларнинг соғлом овқатланиши учун бу борада муаммо йўқ. Ўқув биноси ва ётоқхонада иситиш ва сув таъминоти масаласи ижобий ҳал этилди. Ҳожатхона ва болалар ўйингоҳи капитал таъмирланди. Бўш ва қаровсиз қолган майдонларни эса ҳосил етиштирувчи тадбиркорларга беришга рухсат олиб, даромаддан муассаса шароити ва ўқувчи-ёшларнинг ижтимоий таъминотини оширишни режалаштираяпмиз.\n– Ўқувчиларнинг таълим олиши учун ўқув-қуроллар ва китоблар таъминоти қай даражада?\n– Мазкур мактаб-интернат 2016 йилда Япония ҳукуматининг кичик миқёсли ижтимоий лойиҳаларга беғараз ёрдам дастури орқали техник жиҳозлар билан таъминланган. Ушбу компьютерлар Jaws дастурига мослаштирилган. Бунда кўзи ожиз болалар ҳам овоз эшитиш, ҳам брайл техника алифбоси орқали компьютерни бошқаришади. Шунингдек, ҳар куни иқтидорли ўқувчилар томонидан олиб бориладиган мактаб-интернат радиостудияси мавжуд.\nБироқ, ўқувчиларнинг таълим олиши учун ўқув-қуроллар ва китоблар таъминотининг жуда пастлиги энг оғриқли нуқтамиз. Мазкур таълим муассасасига 1993 йилда 200 дона брайл ёзуви мосламалари, яъни прибор ва герифель берилган. Шундан буён бундай ўқув қуроллари билан таъминланмаган. Брайлча ёзувга мўлжалланган картон қоғозлари эса Ўзбекистон Республикасида ишлаб чиқарилмаётгани сабабли уни сотиб олишда ҳам муаммолар етарлича. Жуда сифатсиз, ёзувлари тез ўчиб кетадиган картонлардан фойдаланишимизга тўғри келаяпти. Республика бўйича брайлча усулда 11-12-синфга дарслик ишлаб чиқилмаган. Ўқувчилар ясси алифболи китоблардан фойдаланишади. Мавзуларни кўзи заиф, ўқий олмайдиган ўқувчиларга ўқитувчи ёки тенгдошлари ўқиб беришади. Аслида, брайлча китобларнинг ҳар бирида мослаштирилган дисклар ҳам бўлиши муҳим. Лекин таълим муассасаси фаолияти тарихида бундай дискли китоблар берилмаган. Бадиий адабиёт ўқишни истайдиган ёшларимиз жуда кўп. Аммо, яна бир ачинарли жиҳати, 1984 йилдан буён ушбу таълим муассасасига брайл ёзувли бадиий китоблар келтирилмаган. Шу ўринда айтиш жоизки, брайлча китобларни жовонга териш ва уларни асраш технологияси бор. Ҳарчанд бунга амал қилмайлик, шароитнинг етарли эмаслиги муаммоларни оширяпти: таъмирга муҳтож ахборот ресурс хонасида китоб жовонларининг етишмаслиги оқибатида мавжудлари ҳам фойдаланиш хусусиятини йўқотиб бораяпти.\n– Ўқувчилар мактабни тугатгач, ўзлари истагандек касб-кор эгаси бўла олишадими?\n– Мактаб-интернат ўқувчиларини имконият, шарт-шароит йўқлиги боис, уларни касбга тўла йўналтириш мушкул. Юқорида айтиб ўтганимдек, ўғил болаларга мўлжалланган технология, меҳнат таълими биноси ночор аҳволда. Кир ювиш хонасига тегишли йўлакдан эса қизлар учун маиший таълим хонаси сифатида фойдаланаяпмиз. Тўғриси, кўзи заиф бўлгани учун таълим муассасасини битиргач, тайинли ишга ҳам эга бўлиши қийин. Ўқувчиларнинг 51 нафари ярим етим, 87 нафари кам таъминланган оила фарзандлари. Ҳатто, улар орасида ожизлиги сабаб ота-онаси томонидан йиллар давомида ҳолидан хабар олинмай келинаётган болалар ҳам йўқ эмас. Бир нафар ўқувчимизни ота-онаси қаршилигимизга қарамай, уни Болалар мурувват уйига жойлаштирди. Ҳолидан тез-тез хабар олиб турибмиз. Энди хулоса қилайлик: кўзи ожиз бола таҳсил олаётган таълим муассасаси шарт-шароитсиз, имкониятсиз бўлса, ота-онаси томонидан камситилиб, оилада ортиқча саналса, уларнинг эртаси, келажаги нима бўлади? Уларнинг жамият ҳаётидан узилиб қолаётгани ҳам оғриқли томонларимиздан. Ваҳоланки, Ёшлар ташкилотлари томонидан турли тадбир, фестиваллар ўтказилади. Лекин кузатадиган бўлсак, бизда таҳсил оладиган ўқувчи-ёшлар бундай имкониятлардан четда. Бирор марта таклиф ҳам этилмаган. Ўқувчиларимиз мактаб ҳаёти, руҳан ўзига яқин тенгдошлари, заифдошлари орасидагина ўзларини эркин тутишади. Кўриш бўйича имконияти чекланган ўқувчиларни ижтимоий ҳаётга мослаштириш учун белгиланган мақсадларни амалга оширишда қийинчиликларга учраяпмиз. Кўзи ожиз болалар биргаликда, ҳамжиҳатликда қайноқ ҳаётга олиб кирилмас, таълим олиши учун шароит ва имконият яратилмас экан, уларнинг жамиятга дахлдорликларини ошириш ҳақида ўйлаш ҳам шартмас.\nСуҳбатни Л. Ҳайитова уюштирди.\nПредыдущая записьКогонда 10 нафар ёш ишли бўлдиСледующая записьЗАҲКАШ ҚИШЛОҒИ “ОБОД ТУРМУШ”ГА АЙЛАНДИ


Ўзганинг дардини ҳис қилиш - ҳақиқий инсонийлик\nИслом динининг асосий мақсадларидан бири шахс ва жамият манфаатларига эътибор қаратиш ҳисобланади. Комил шахс тарбиялаш орқали етук жамият шакллантириш назарда тутилади. Абу Мусо разияллоҳу анҳудан ривоят қилинади. Расулуллоҳ соллаллоҳу алайҳи васаллам: “Мўмин мўминга бино кабидир. Бир-бирини қувватлайди”, дедилар ва қўлларини бир-бирига киргаздилар. Инсон нафақат ўзи ҳақида ўйлаши, балки ўзгалар дарди билан ҳамнафас бўлиши керак.\nФранциялик сиёсат ва давлат арбоби Франсуа Гизо: “Ўзининг дардини ҳис қилган инсон у тирикдир. Бошқанинг дардини ҳис қила олган эса ҳақиқий инсондир”, деган эди.\nНемис файласуфи Эрих Фромм ҳавои истакларни иккига ажратади: рационал (севги, муҳаббат, тирик жонзотларга эътибор қаратиш каби оқилона фойдаланадиган ҳиссиётлар) ва иррационал (хасислик, лаганбардорлик, такаббурлик, ҳасад, рашк каби ҳиссиётлар). Рационал истаклар ҳаётбахш бўлиб, инсонда қувонч ҳиссини кучайтиради, ўзини намоён қилишга кўмакчи бўлади ва унинг ҳаётига маъно бағишлайди.\nИррационал истаклар эса аксинча инсон ҳаётий фаолиятига тўсқинлик қилади, ҳаётбаҳш кучини сўнгдириб ҳардамҳаёлликка, иккиюзламачиликка ва ниҳоят ҳаёт маъносини йўқотишга олиб келади. Агар инсон ўз ҳавои истакларини яхшиликка сафарбар қилса кўпроқ ўсиш, ривожланиш ва шахсий комилликка эришади. Шу ҳолатга етиш жараёнида Фромм айтганидек ҳавои истакларни жиловлаш ва бўйсиндириш мумкин, аммо тузатиш асло мумкин эмас. Чунки инсон зоти биринчи навбатда ўзи учун эмоционал аҳамиятга эга бўлган нарсага эътибор қаратади. Бунга қуйидаги ҳикояни мисол қилиб келтириш мумкин.\nАмерикалик ҳинду ва унинг дўсти Нью-Йорк марказида, Манхэттендаги Тайм скверда сайр қилиб юришган эди. Тушлик вақти яқинлашгани сабаб кўчалар одамлар билан гавжум эди. Автомобиллар бир-бирига сигнал берар, йўловчи ташувчи автобус ва енгил машиналар товушлари ушбу шаҳар шовқинига шовқин қўшар эди. Бунинг натижасида ҳар қандай одамнинг қулоқлари том битарди. Тўсатдан ҳинду йигит: “Мен чигиртканинг овозини эшитяпман”, деди. Унинг дўсти : “Нима? Сен менимча ақлдан оздинг!? Бу шовқин-суронда чигиртканинг овозини эшитиб қолишинг мумкин эмас!?”, деди. “Йўқ мен бунга аминман, мен чигиртканинг овозини аниқ эшитаяпман”, деди ҳинду йигит. Ҳинду йигит бир дақиқа жим турди-да сўнг кўчанинг нариги тарафига ўтиб, атрофи буталар билан ўралаган катта хумни олдига келди. У буталар орасига кўз ташлади ва у ерда кичкина чигирткани кўрди. Унинг дўсти бундан ҳайратдан: “Бу мўжиза-ку, менимча сенда ғайриоддий эшитиш қобилияти бўлса керак!?”, деди. Ҳинду: “Йўқ, менинг қулоқларим сеникидан умуман фарқ қилмайди. Ҳаммаси нимани эшитаётганингга боғлиқ”, деди. Дўсти: “Бу бўлиши мумкин эмас. Мен бу шовқин-суронда чигирткани умуман эшита олмасдим”, деди. Ҳинду: “Ҳа, бу ҳақиқат! Рухсат бер, мен сенга буни исботлаб бераман”, деди. Ҳинду қўлини чўнтагига тиқиб бир ҳовуч тангаларни олди ва уларни йўлакка улоқтирди. Шунда йигирма метр узоқликда кўчада кетаётган ҳар бир йўловчи шовқин-суронга қарамасдан: “Ерда менинг пулларим тушиб қолмадимикин?”, деб ўгирилди. Ҳинду: “Мени энди тушунгандирсан!? Ҳаммаси сен учун нима муҳим эканига боғлиқ”, деди.\nБир форс шоири: “Донишманд бўлиб яшаш учун кўп нарсаларни билиш шарт”, дейди. Доно бўлиш учун чигиртканинг овозини ҳам, тангаларнинг жарангини ҳам ва ёрдам сўровчининг овозини ҳам эшитиш керак. Аммо инсонлар ўзлари учун келажакда аҳамиятга эга бўладиган нарсаларга эътибор бермайдилар. Инсон ўз ҳавои истаклари жиловида юриб ўзи учун аҳамиятли бўлган ва ўзининг бахт саодатига ва ривожига муҳим бўлган нарсаларни инкор қилади.\nИнсон жамиятнинг бир бўлаги экан, кундалик ҳаётида қўни-қўшни, дўсту ёрлар ва турли инсонлар билан мулоқотда бўлади. Уларнинг орасида бошига мусибат тушган, қарзга ботган, бедаво дардга учраган ва бошқа қийинчиликларга дуч келгани бўлади. Бундай ҳолатдаги инсонларни дардини эшитиш ва имкон даражасида кўмак бериш барчанинг вазифаси ҳисобланади. Жорий йилнинг “Халқ билан мулоқот ва инсон манфаатлари йили” сифатида эълон қилиниши ҳам юртдошларимиз ҳақиқий инсонийлик ва халқпарварлик кўринишларини янада намоён қилишига туртки бўлса ажаб эмас.\n“Кўкалдош” ўрта махсус ислом билим юрти тарбиячи-мударриси Ахунджонов Рустам\n4681 марта ўқилди\nДругие материалы в этой категории: « Катта фақиҳларга фатво берган хоним\tРост ва ёлғон »


Навоийда Қоракўл мактаб интернати ташкил этилди - Халқ сўзи\n10:39 15 Январь 2020 Жамият\nНавоий вилояти ҳокими директорнинг шартига рози бўлди ва натижада Навоий шаҳрида ҳам Бухоро вилоятининг Халқаро математика фанига ихтисослаштирилган “Қоракўл мактаби” билан ҳамкорликда Навоий-Қоракўл мактаб интернатига асос солинди.\nМактабда математика, физика ва инглиз тили дарслари чуқурлаштирилган ҳолда ўтилади. Бугун ушбу таълим даргоҳининг тақдимот маросими тантаналари ўтказилди.\nДарвоқе, вилоят ҳокимига қўйилган шартга келсак, уни “Қоракўл мактаби” директори Темур Рўзиев қўйиб, ўқувчилар ва мутахассис устоз кадрларни танлашда четдан аралашувга йўл қўймасликни таъминлашдан иборат эди.\nШу асосда ўтган йилнинг ёзида Навоий-Қоракўл мактаб интернатининг 7 – 10 синфларига 240 нафар ўқувчи танлаб олинди. Интернат 500 ўринга мўлжалланган бўлиб, у Навоий шаҳридаги собиқ Техника касб-ҳунар коллежи биносида ўз фаолиятини бошлади. Бино тубдан таъмирланиб, энг замонавий ўқув ва компьютер жиҳозлари билан таъминланди.


Иқтисодиёт, сиёсат ва коронавирус: Хитойнинг мувозанати бузиляптими? - Daryo\n15:54, 06.03.2020 46623\nИқтисодиёт, сиёсат ва коронавирус: Хитойнинг мувозанати бузиляптими?\nБутун дунё Хитойда тарқалган коронавирус билан боғлиқ вазиятни ва мамлакатда қабул қилинган хавфсизлик чораларини муҳокама қилмоқда. Нега Хитой раҳбарияти касаллик ўчоғи бўлган Ухань шаҳрини ёпиб қўйди? Россиялик сиёсатшунос, Яқин Шарқ бўйича эксперт Михаил Магид «Дарё» учун тайёрлаган мақоласида бу ҳақда фикр юритади.\nФото: Михаил Магид\nХХРдаги сиёсий режим коммунистик мафкура ёки конфуцийлик ғояларига таянади деган гаплар аслида нотўғри. Хитойда аллақачон замонавий капиталистик иқтисодиёт барпо этилган бўлиб, у жаҳоннинг энг йирик бозорлари бўлмиш АҚШ ва Европа иттифоқи билан интеграциялашган. Большевизмдан эса Хитой коммунистик партиясининг диктатураси қолган холос.\nАҳолининг 70 фоизи хусусий секторда банд. Сўнгги 40 йилдан буён Хитой иқтисодиётининг йилига ўртача 8 фоиздан ўсиши кузатилмоқда. Шу сабабли ҳам хитойликлар ўзлари танламаган бўлса-да, коммунистик режимга кўниб яшамоқда. Конфуцийликни эса Хитой коммунистик партиясининг расмий мафкураси сифатидаги аҳамияти катта деб ўйламайман, унга аллақачон на раҳбарлар ва на оддий халқ ишонмай қўйган.\nХитой раҳбарлари ўзлари ҳукмронлик қилаётган режимга нисбатан объектив баҳо беради. Мамлакат иқтисодиётининг ўсиши 6 фоиздан пасайиб кетса, халқ ғалаёнлари ва ҳатто инқилоблар рўй бериши мумкин деб ҳисобланади. Эҳтимол, мамлакатда эпидемия сабабли айнан шундай давр яқинлашиб келмоқда.\nХитой бу – ўз легитимлигини юқори иқтисодий ўсиш кўрсаткичлари ва сиёсий-иқтисодий барқарорлик эвазига таъминлаб келаётган сиёсий диктатурадир.\nИқтисодий ислоҳотлар – колхозларнинг хитойча варианти бўлган (уларда бу нарса «коммуна» деб аталган) тузилмаларни бекор қилиш ва давлатга қарашли ҳисобланган экин майдонларини деҳқонларга шахсан фойдаланиш учун тақсимлаб беришдан бошланди. Шунингдек, уларга ўзлари етиштирган маҳсулотни мустақил сотиш ҳуқуқи берилди. Бунга сабаб эса деҳқонларнинг ғалаёнлари эди.\nҒалаён 1970-йиллар охирида рўй берди. Замонавий Хитой бўйича етакчи мутахассислардан бири Александр Паньцовнинг қайд этишича, ғалаён компартиянинг маҳаллий раҳбарларига оддий деҳқонларнинг ҳамла қилишидан бошланди ва улар колхоз ерларини шахсий мақсадларда эгаллаб олиб, коммуналарни тарқатиб юборди. Хитойнинг ўша пайтдаги раҳбари Дэн Сяопин ушбу ҳаракатга пешвоз чиқишга мажбур бўлди. Чунки Хитойда деҳқонлар ғалаёни деярли «қадимий халқ анъанаси» даражасида бўлиб, мамлакат тарихида бундай ғалаёнлар кўп марта содир бўлган ва улар ҳар сафар давлатни ларзага солган.\nДэн Сяопин бу сафар ҳам ғалаён мамлакатни силтаб ташлашидан хавотирга тушганидан деҳқонларнинг мазкур ҳаракатларига хайрихоҳ бўлган эди. Иқтисодий ислоҳотларни Дэн Сяопин зимдан бошқариб, уларга йўналиш ва шакл бериб турган бўлса-да, аслида ислоҳотлар энг қуйидан – оддий деҳқонлар ҳаракатидан бошланганди.\nИшчилар ғалаёни билан ҳам шунга яқин ҳолат кузатилди. Сўнгги йилларда ХХРда иш ташлашлар борган сари тез-тез содир бўляпти. Мамлакатда расмий касаба уюшмаларидан ташқари бошқа ҳар қандай турдаги касаба уюшмалари фаолияти тақиқланди.\nРасмий касаба уюшмалари эса бутунлай ҳукумат назорати остида фаолият кўрсатади ва улар одатда ишчиларнинг иш ташлаш жараёнларини қўллаб-қувватламайди. Шу сабабли ХХРда ишчилар норасмий гуруҳлар кўринишида бирлашиб, намойишлар ўтказади. Айрим ҳолда эса вазият радикал тус олмоқда ва ҳатто ҳукумат билан ишчилар ўртасида ўзаро зўравонлик ишлатишгача етиб боряпти.\n1989 йилги тартибсизликлар чоғида хитойлик ишчилар норозилик ўтказаётган талабалар сафига оммавий равишда қўшилди ва заводларни меҳнат коллективларига ўзини ўзи бошқаришга берилишини талаб қилиб чиқди. Ишчилар ҳаракати шу қадар йирик тус олдики, оқибатда ХХР раҳбарияти ушбу ҳаракатга барҳам бериш учун армиядан фойдаланишига тўғри келди. Шунга қарамай, ўшанда ҳам ва норозилик кайфияти авж олаётган ҳозирги пайтда ҳам Хитой ҳукумати янги иш ўринлари яратиш масаласи устида муттасил бош қотиришга мажбур ва бу борада баъзан ишчиларнинг маошларини ошириш орқали уларга ён беришига ҳам тўғри келяпти.\nГап шундаки, ХХР – аҳоли зичлиги жуда катта бўлган мамлакат ва унинг бошқарув режими ғалаён ва қўзғолонлардан жуда қўрқиб туради. Битта йирик шаҳар ёки ҳудуднинг оёққа қалқиши кифоя ва одамларнинг норозилик тўлқини бутун мамлакат бўйлаб жуда тез ёйилиб кетади. Айрим хитойшунослар, шу жумладан, россиялик етакчи мутахассис Александр Габуев шундай ўхшатиш келтиради:\n«Хитой жуда улкан ва жуда зич чумоли уясига ўхшайди. Хитойнинг ери Россияникидан анча кам. Бир жойда рўй берган кўнгилсизлик жуда катта тезлик билан бутун мамлакатни қамраб олади ва ҳар ерга тарқаб кетади».\nБундай зич муҳитда жуда тез тарқалиши мумкин бўлган ғалаёнлар, қўзғолонлар ва иш ташлашлар ҳамда одамларнинг катта миқёсда оёққа қалқиши билан боғлиқ хавотирлар туфайли Хитой ҳукумати йиллик иқтисодий ўсиш суръатларини доимо юқори жадалликда ушлаб туриш масаласи устида бош қотиришга мажбур. Айнан жадал иқтисодий ўсиш кўрсаткичлари Хитой раҳбарлари олдидаги энг катта сиёсий вазифа сифатида қаралади.\nЛондон иқтисодиёт мактаби тадқиқотчиси Бранко Миланович бу тизимни «сиёсий капитализм» деб атайди. Демак, бу ўринда мамлакат олий сиёсий раҳбариятининг қўрқув ҳисси, уларни иқтисодий ўсишни муттасил таъминлашга бўлган ҳаракатига сабаб бўляпти (умуман олганда, Хитой ҳукуматидагиларнинг аксарияти йирик пулдорлар ва катта компаниялар билан алоқадор).\nКоронавирус билан ҳам шунга ўхшаш муаммолар доираси боғлиқ. Аҳоли зичлигининг жуда катта экани ва шу сабабли касалликнинг ўта тез ёйилиш эҳтимоли туфайли ҳукумат унга қарши қатъий курашмоқда.\nАммо эпидемия бошқа омиллар сабабли чуқурлашмоқда. Хитойнинг қатор ҳудудларида маҳаллий тиббиёт муассасаларининг аҳволи чатоқ, поликлиника ва касалхоналар етишмайди. Ҳукумат касалликнинг шундай жойларда тарқаб кетиши хатаридан қўрқиб кетди. Чунки у ерларда юз миллионлаб аҳоли яшайди. Бу нарса, аввало, ўлим даражасининг кескин ортишига ва қолаверса, оммавий тартибсизликларга олиб келиши мумкин эди.\nШу сабабли ХХР раҳбарияти 15 миллионлик Ухань шаҳрини ёпиб қўйишдек кескин чора кўришга мажбур бўлди. Боз устига, эпидемия мамлакат иқтисодиётига ҳам жиддий зарба бериш эҳтимолини ҳам эътибордан қочирмаслик керак. Юқорида айтилганидек, иқтисодий ўсиш суръати ХХР ҳукумати учун фавқулодда аҳамиятга эга бўлган сиёсий масаладир. Хитой режимининг касалликка қарши қатъий чоралар кўраётганининг изоҳи ҳам ана шунда. Хитой касалликни имкон қадар енгишдан манфаатдор.\nЛекин муаммо бошқа нарса билан боғлиқ. Бутун бошли ҳудудларнинг ёпилиши оқибатида ва эпидемия қаршисидаги қўрқув туфайли бозор, дўкон ва бошқа одам тўпланадиган жойлар ҳувиллаб қолиши оқибатида иқтисодиёт сусайиши, ишлаб чиқариш ҳажми камайиши ва савдо пасайиши содир бўлди. Бу эса эндиликда иш ташлашлар ва намойишлар кўринишидаги хатарли оқибатларга олиб келиши мумкин. Энди Хитой раҳбарияти эпидемияга қарши кураш якунлангач, иқтисодиётнинг янада жадал ўсишини таъминлашига тўғри келади.\nКоронавирус «назоратдан чиқиб кетган биологик қурол» эмас. Илмий-фантастика жанрига тааллуқли кинолардан олинган бундай сюжет реал воқеликка ҳеч қанақасига тўғри келмайди. Габуев вирус пайдо бўлишини табиий омиллар билан боғлиқ деб ҳисоблайди. Ҳозир эса бошқа бир нарсани англаб етиш муҳим.\nХитой иқтисодиёти, сиёсий режими ва ушбу мамлакатнинг ижтимоий муаммолари (ҳозирги вазиятда бу энг аввало коронавирус билан боғлиқ) мазкур мамлакат раҳбариятини муттасил равишда мураккаб комплекс муаммоларни ҳал қилиш устида бош қотиришига мажбурламоқда. Ва улар бу борада ҳар доим ҳам муваффақиятга эришаётгани йўқ. Бу эса ХХР сиёсий тизимининг ҳамда иқтисодиётнинг беқарорлашувига сабаб бўлиши мумкин.\nХитойнинг ўлчамлари ва аҳамиятини эътиборга олсак, бу нарса бутун Осиё ва ҳатто бутун дунё учун ғоят хатарлидир. Лекин мураккаб масалаларни ечиш борасидаги Хитой раҳбариятининг доимий амалий малакаси уларни мувозанатда ушлаб турибди.\n18:59, 31.03.2020 222963\n21:11, 23.03.2020 188909\n14:01, 04.04.2020 196104\n14:43 Бугун 64\nЗоир Мирзаевдан ҳайфсан олган Ғузор ҳокими ўз хоҳишига кўра лавозимидан кетди\n14:35 Бугун 748\n14:22 Бугун 3299\n14:09 Бугун 2327\n10:00, 09.04.2020 165228\n17:44, 09.04.2020 157320


16 январ 2021, Тошкент вақти: 02:49\nҚодиржон Ботиров 2010 йилги Ўш воқеасининг асосий айбдори сифатида Қирғизистонда сиртдан бир умрлик қамоқ жазосига ҳукм қилинган.\nПольша пойтахти Варшавада ўтган ЕХҲТнинг инсон ҳуқуқларига бағишланган йиғилишида иштирок этган Қодиржон Ботиров 21 сентябрь куни сўзлаган нутқида “Европа давлатлари Қирғизистонда демократия мавжуд, деб ўйлашларини, аслида эса бу давлатда демократия мавжуд эмас”, деб ҳисоблашини айтган эди. Ботировнинг нутқи Қирғизистон жамоатчилигида катта норозиликларни келтириб чиқарди.Жумладан, Ўшда 27 сентябрь куни ўзганлик бир гуруҳ оқсоқоллар матбуот анжумани ўтказди.\n-Бизни "матбуот анжумани ўтказ", деб ҳеч ким мажбурламаган. Биз ўзимиз телевидениядан кўрдик. Ҳукуматда ўтирганларнинг шунга йўл қўйганига норози бўлаяпмиз. Оддий аҳоли хоҳлаганича телевидиния, газета орқали ҳукуматга норозилик билдираяптику. Демократиянинг борлиги шуда. Биров бировга қарам эмас. Шунинг учун унинг сўзларига норози бўляпмиз. Уни олиб келишсин, қамашсин. Ҳозир ҳукуматда ишлаётган айбдорлар ҳам у билан бирга жавобгарликка тортилсин. Халқ кўр эмас, ҳаммасини кўриб турибди, -деди ўзганлик Абдумажит Қапаров.\nЎшда шу мазмундаги матбуот анжумани 23 сентябрь куни Ўш шаҳар кенгаши депутатлари томонидан ҳам ўтказилган эди. Унда депутатлар Ботировнинг ўзбеклар ҳуқуқини ҳимоя қилишга ҳаққи йўқ эканини айтишган эди.\nЎзганликлар ўтказган матбуот анжумани иштирокчиси Абзалиддин Шаробиддинов икки халқ орасидаги муносабатлар эндигина изга тушган бир пайтда Қодиржон Ботировнинг сўзлари янги низога сабаб бўлиши мумкин, деб ҳисоблайди.\n-Мен Ботиров олиб келиниб жазога тортилсин, деб келмадим. Мен халқимиз тинч бўлиб, ўзбек - қирғиз бўлинмай тинч яшаётганини айтмоқчиман. Шунинг учун шу гапларни қайта кўтариб, ярани янгилаб бўлмайди, шу нарсалар тўхтасин, телевидинияларда ҳам шу нарсаларни кўрсатиб, одамларни ваҳимага солмасин, деб келдим. Агар Қодиржонни айби бўлса давлат бор, орган ходимлари бор. Текширади, сўрайди. Агар унинг айбдорлиги исботланса жавоб берсин. 2010 йилда давлатни бошқарган бешта раҳбарлар билан бирга иш олиб борган, шу сабабли биз бирон нарса деёлмаймиз, -дейди Абзалиддин Шаробиддинов.\nЕХҲТнинг инсон ҳуқуқларига бағишланган йиғилишида Қодиржон Ботировнинг нутқ сўзлагани Бишкекда асосан парламент депутатлари орасидагина муҳокамаларга сабаб бўлган.\nҚирғизистон парламенти Қодиржон БотировнингЕХҲТ йиғинидаги иштирокини муҳокама қилди.\nЙиғинда иштирок этган Қирғизистон ташқи ишлар вазири ўринбосари Динара Кемелова ЕХҲТга норозлик нотаси жўнатилганини айтди.\nДепутатлар парламент қўмитаси йиғилишида Ички ишлар вазирлигидан ЕХҲТ мажлисида Қодиржон Ботировнинг олдида ўтирган қирғиз ҳуқуқ фаолларини жиноий жавобгарликка тортишни, Ботировни Қирғизистонга экстрадиция қилинишига эришишни талаб қилишди.\nБироқ Қирғизистон Ички ишлар вазирлиги депутатларнинг бу талабига жавобан, Интерпол сиёсий қочқин ҳисобланадиган Қодиржон Ботировга нисбатан халқаро қидирув эълон қилишдан бир неча марта бош тортганини маълум қилди.


Ассалому алайкум азизлар! Ийдул Фитр байрами барчангизга муборак бўлсин!\nМусулмонлар орасида, хамда мусулмон бўлмаганлар орасида, Ислом дини байрамларни қай тарзда ўтказишни талқин этиши ҳақида, нотўғри фирклар юради\nМуборак Рамазон ойи якун топди, энди шу вақт оралиғида нималарни якка ва умумий тартибда ўрганганимиз ҳақида ўйлаш вақти келди – ҳар биримиз Абадий, Энг Олий, Энг Йақин Зотнинг ўзи илхомлантирган “руҳий тарбия мактаби” ўқувчиси бўлиш бахтига муяссар бўлган эдик.\nҲар бир рўзадор, рўзаси ва қиёми-таровиҳ намози солиҳ, мақбул бўлишини умид қилади. Саъй-ҳаракатини Аллоҳнинг наздида мақтовга сазовор бўлиши хоҳлайди. Ва манашу хоҳишлари рўёбга чиқиши учун Аллоҳга дуо қилади.\nРамазонни сўнгги кунини қандай ўтказиш керак ? Муборак ой якунига етиб бормоқда ҳадемай Рамазон тугайди. Иймонли одам келаётган ийд байрамига ҳурсанд бўлса, йилнинг энг яхши ойини тугаши билан ғамга ботади.\nМеҳмондўстлик – Исломнинг гўзал кўрсатмаларидан бири. Ислом арконларига амал қилган мусулмонлар, энг меҳмондўст халқлардан ҳисобланишлари бежизга эмас.\nПайғамбар соллаллоҳу алайҳи васаллам дедилар: “(Аллоҳ таоло айтди:) Шаҳодат, намоз, ҳаж, закот, жиҳод – ўзингиз учун, рўза эса – Мен учундир”.\nАллоҳ таоло яратиш ва ихтиёр қилишда ягонадир. «Ва Роббинг хоҳлаганини яратур ва ихтиёр қилур» (Қасос: 68).\nБир ҳадис шарҳи - Қадр кечаси\nУбайда розияллоҳу анҳу Пайғамбаримиз соллаллоҳу алайҳи васаллам бизга Қадр кечаси ҳақида сўзлаб бериш учун олдимизга чиқдилар деб сўзлаб берган.\nЭй ёш тўкадиган кўзлар! Мана, Рамазон ҳам бирпаста охирига етди. Вақтингни нималарга сарфладинг?\n«Набий соллаллоҳу алайҳи васаллам: «Сизга муборак Рамазон ойи келди. Аллоҳ азза ва жалла сизга унинг рўзасини тутмоқни фарз қилди...\nЎзининг бандаларига чексиз раҳмати туфайлигина бизнинг гуноҳ ва масиятларимизга қарамасдан, берган ва бераётган раҳматларига лойиқ бўлмасакда Оламларнинг Роббисига ҳамдлар бўлсин.


"Локомотив" сафарда йирик ҳисобда ғалаба қозонди - Zamin.uz\n19:26 / 05.05.2021\nЎзбекистон Суперлигаси 7-туридан ўрин олган "Машъал" - "Локомотив" учрашуви ўз якунига етди. Унда меҳмонлар 4:1 ҳисобида ғалаба қозонди.\n"Темирйўлчилар" Абдухолиқовнинг пенальтидан киритган голи билан ҳисобни очди. Орадан 10 дақиқа ўтиб, Қобилов ҳисобни ишончли кўринишга келтирди. Рақиб ҳимоячисининг хатосидан кейин Темурхўжа дублни расмийлаштирди. 83-дақиқада Махарадзе аниқ зарбаси билан жамоасининг йирик ҳисобдаги ғалабасини таъминлади. Муборакликлар етакчиси Муртазоев 86-дақиқада орадаги фарқни қисқартирди.\nШу тариқа, сафарда ғалаба қозонган "Локо" очколари сонини 11 тага етказиб олган ҳолда, онлайн турнир жадвалида 4-ўринга кўтарилиб олди. Ўз уйида имкониятни бой берган "Машъал" 11-поғонани банд этиб турибди.\nОгоҳлантириш: Ислом Рашидхонов (17), Самандар Шукуруллаев (33), Хумоюн Муртазоев (39). “Замин” янгиликларини “Facebook”да кузатиб боринг\nЯнгиликлар » Спорт » "Локомотив" сафарда йирик ҳисобда ғалаба қозонди


Татаристон президенти ноябрь охирида Ўзбекистонга ташриф буюради\nКасалланганлар сони 11 981 301\nСоғайганлар сони 6 925 812\nКипрдаги сув омбори қирғоғида аллигаторга ўхшаш ғайриоддий мавжудот пайдо бўлди\nЖами овоз: 4148 та.\nЖами овоз: 12809 та.\nЖами овоз: 9313 та.\nЖами овоз: 20439 та.\nЖами овоз: 15783 та.\nНоябрь ойининг охирида Татаристон президенти Рустам Минниханов Ўзбекистонга ташриф буюради, деб хабар қилди REGNUM АА.\nТашриф доирасида Ўзбекистон бош вазири билан ҳамда вазирликлар ва муассасалар орасида музокарлар ўтказиш режалаштирилган.\nШунингдек, Татаристон ва Ўзбекистон ишбилармон доиралари орасида бизнес-форум ташкил қилиш, унинг натижаларига кўра Ўзбекистон ва Татаристон ҳудудлари орасида ҳамкорлик шартномалари имзолаш режалаштирилган.\nМаълумот учун, бугунги кунда Ўзбекистон ва Татаристон ҳамкорлигини асословчи бир неча ҳужжатлар бор. Тошкентда 1992 йилдан буён Татаристон ваколатхонаси фаолият юритиб келмоқда.\nЎтган йил давомида Татаристон ва Ўзбекистон орасида товар айирбошлаш 57%га ошиб 146 млн АҚШ долларини ташкил қилди. Татаристоннинг етакчи корхоналари "КамАЗ», "ТАИФ", "КМПО", "Позис" шунингдек, ПАО "Татнефть" корхоналари билан ҳамкорлик йўлга қўйилган.\nКиритилди: 08:47 19.11.2019. Ўқилди: 851 марта. Фикрлар сони: 0 та.\nЭрон генерали Қосимийнинг ўлдирилиши ноқонуний бўлганм...


Учинчи ренесанс даврига навбатдаги қадам!\nТаълим 9 октябр 2020 1446\nМуҳтарам Президентимиз Шавкат Мирзиёев Ўзбекистон Республикаси мустақиллигининг 29 йиллигига бағишланган тантанали маросимдаги байрам табрикларида тараққиётимизнинг мақсади Учинчи Ренессанс бўлиши лозимлигини таъкидладилар.\nУйғониш даврини бевосита таълим соҳасисиз тасаввур қилиш мушкул экани ҳеч кимга сир эмас. Таълим соҳасидаги ислоҳотлар тўғрисида сўз юритар эканмиз 2020 йил 23 – сентябрдаги Ўзбекистон Республикасининг «Таълим тўғрисида»ги Қонуни кўз ўнгимизга келади десак муболаға бўлмайди.\nТаъкидлаш жоизки, ушбу Қонун билан илк маротаба таълим тизимидаги атамаларнинг талқини берилган. Таълим ўқувчиларга чуқур назарий билимлар, кўникмалар, амалий кўникмалар бериш шунингдек, умумий таълим ва касбий билим, кўникма ва малакаларни шакллантириш, қобилиятларини ривожлантиришга қаратилган тизимли жараён сифатида қаралади.\nУшбу Қонунда масофавий таълим тушунчаси ахборот-коммуникация технологиялари ва Интернетдан фойдаланиш орқали таълим олиш шаклларидан бири сифатида берилган. Ушбу таълим шаклининг аҳамияти ва зарурияти пандемия даврида, асосан, мактаблар, ўрта махсус ва олий ўқув юртлари ўқувчилари орасида касалликнинг оммавий тарқалишини чеклашга ёрдам берганида исботланган.\nШунингдек, Қонунда ўқув дастурининг назарий қисми ўқув муассасасида, амалий қисми эса талабанинг иш жойида ўрганиладиган дуал таълим каби шакл белгиланган. Ҳар бир талабанинг қобилиятларини шакллантириш ва унинг амалий кўникмалари ва тажрибаларини ривожлантириш, олинган билим ва кўникмаларни амалга ошириш амалиётидан фаол фойдаланишни талаб қилади. Ушбу ўқув фаолияти амалий кўникмаларни шакллантиришга йўналтирилган. Талабага бошланғич касбий кўникмаларни олиш, эгаллаган билим ва кўникмаларини амалиётда тўғри қўллай олишга имкон беради.\nОилада таълим олиш ва мустақил таълим олиш таълим шакли жорий қилинган бўлиб бундай таълим шаклида давлат оилада таълим олишга ва мустақил таълим олишга кўмаклашади. Болаларнинг оилада таълим олиши ва мустақил таълим олиш услубий ва маслаҳат ёрдами кўрсатилган ҳолда тегишли ўқув дастурлари бўйича амалга оширилади.\nШунингдек, катта ёшдагиларни ўқитиш ва уларга таълим бериш шаклига кўра катта ёшдагиларни ўқитиш ва уларга таълим бериш бутун умр давомида ўқитишнинг марказий таркибий қисми бўлиб, таълим бериш ҳамда ўқитишнинг жамият ҳаётида ва меҳнат фаолиятида катта ёшдагиларнинг иштирок этишини таъминлашга қаратилган барча шаклларини ўз ичига олади, шунингдек расмий, норасмий ва информал ўқитиш жараёнларининг бутун мажмуини қамраб олади.\nЭътиборли жиҳати шундаки, таълим тизимида ҳар қандай ўқувчи (талабанинг) шахсий хусусиятлари яъни имкониятларидан қатъий назар унинг бошқалар билан бирдек таълим олишини кафолатлайдиган инклюзив таълим алоҳида ўрин тутишида. Ушбу турдаги таълимни жорий қилишдан мақсад мамлакатнинг асосий қонунида назарда тутилган таълим олишнинг умумий ҳуқуқини амалга оширишдир.\nПрезидентимиз таъбири билан айтадиган бўлсак: “Ёшлар ҳуқуқи деганда, биз, биринчи навбатда, уларнинг тинч ва соғлом яшаш ҳамда таълим олишга бўлган тўлақонли ҳуқуқини тушунамиз. Шу боис, униб-ўсиб келаётган ёш авлодимизнинг баркамол бўлиб вояга етиши, сифатли ва мукаммал таълим олишини таъминлаш биз учун ҳамиша устувор вазифа ҳисобланади”.\nБундан ташқари таълим муассасалари хорижий мамлакатларнинг таълим ташкилотлари ва муассасалари билан биргаликда ҳамкорлик қилишларига йўл очилмоқда.\nХусусан, таълим муаммолари юзасидан илмий-техник ҳамкорликни ривожлантириш бўйича, қўшма факультетлар, ўқув марказлари ва илмий лабораториялар ташкил қилиш орқали, халқаро даражадаги биргаликдаги таълим ҳамда илмий-тадқиқот лойиҳалари ва дастурларини тайёрлаш юзасидан, ҳамкорликда фундаментал ҳамда амалий\nилмий-тадқиқот лойиҳаларини амалга ошириш орқали, илмий-амалий семинарлар, конференциялар ва симпозиумлар ўтказиш билан, талабалар, магистрлар, докторантлар, ўқитувчилар ва илмий ходимлар алмашинишини амалга ошириш йўли билан, энг асосийларидан бири икки томонлама дипломлар (Double Diploma) дастурларини жорий этиш, орқали ҳамкорликни амалга оширишлари мумкин бўлади.\nСўнги сўз ўрнида айтиш мумкинки, «Таълим тўғрисида»ги Ўзбекистон Республикаси Қонуни соҳада туб бурилишга сабаб бўлувчи, давлат ва нодавлат таълим муассасалари фаолиятини тартибга солувчи, илм-фаннинг бугунги замонавий кўринишидан келиб чиқиб таълимнинг мақсад-вазифаларини белгилаб берувчи норма бўлиб хизмат қилади.\nИхтисослаштирилган филиали ўқитувчиси Пўлат Қобилов\n# Президент # Олий таълим


Йўловчиларни лицензиясиз ташиган ҳайдовчилар 3,4 миллион...\n13.03.2018 19:30 0 2453\nТошкент кўчаларида енгил автомобилларда йўловчи ташиш билан шуғулланаётган шахслар.\nЎтган ҳафтада автомобиль транспортида йўловчилар ташиш фаолияти билан лицензиясиз шуғулланган 4 нафар фуқаро жавобгарликка тортилган. Бу ҳақда «Xabar.uz»га Давлат солиқ қўмитаси ахборот хизмати хабар берди.\nХабарда айтилишича, қонунбузарларга нисбатан маъмурий чора кўрилган. Маъмурий жавобгарлик тўғрисидаги кодекснинг 1763-моддасига асосан улар 3,4 миллион сўм миқдорида жаримага тортилган.\nжарима лицензия такси йўловчи ташиш


CNN: Al Jazeera техник хато туфайли Саудия Арабистонида вақтинча ишлади\n15:57 / 24.07.2017\nАр Риёднинг Доха билан дипломатик муносабатларни узганидан сўнг, Қатарнинг Саудия Арабистонида фаолияти тақиқланган Al Jazeera телеканали сайтининг вақтинча ишлашига техник нуқсонлар сабаб бўлган. Бу ҳақда Подшоҳлик девонхонасида вазир даражасидаги маслаҳатчи Сауд ал Қоҳтаний маълум қилди, деб хабар бермоқда CNN - Arabic.\n"Қатар ОАВга қўйилган тўсиқнинг олиниши техник нуқсон туфайлидир. У яқин орада тузатилади", - деб ёзган Ал Қоҳтаний Twitter саҳифасида.\nCNN – Arabic телеканалига кўра, ижтимоий тармоқлар фойдаланувчилари Қатар ОАВга қўйилган тақиқнинг бекор қилинишини Ар Риёд томонидан яхши ишора сифатида баҳолашган. Ал Қоҳтаний бу фикрни ҳам рад этган.\nСаудия Арабистони Қатар Al Jazeera


Вена марказидаги ҳужум: ўлдирилган террорчи муддатидан олдин қамоқдан чиқариб юборилган\n22:00 / 03.11.2020\nАвстрия полицияси 2 ноябрь куни кечқурун Вена марказида ресторанлар мижозлари ва ўткинчиларга уюштирилган қуролли ҳужумга алоқадорларни қидиришда давом этмоқда. Шаҳарда душанба куни кечқурун рўй берган отишма вақтида 4 киши ҳалок бўлиб, 17 киши жароҳатланган, улардан 7 нафари оғир аҳволда қолмоқда.\nАвстрияда полиция махсус амалиёт ўтказиб, ҳодисага алоқадорликда гумон қилинганларни қўлга олиш ва тинтув ишлари олиб борилмоқда. Полиция гувоҳлар томонидан мобил телефонларга ёзиб олинган 20дан ортиқ видеоёзувни ўрганмоқда.\nОтишма вақтида бир киши полиция томонидан отиб ўлдирилган, яна бир киши ҳибсга олинган.\nАвстрия канцлери Себастьян Курц рўй берган ҳодисани «манфур террорчилик ҳужуми» деб атаган, мамлакат ички ишлар вазири Карл Нехаммер ота-оналардан сешанба куни фарзандларини мактабга олиб бормасликни сўраган.\nСўнгги йиллардаги илк теракт коронавирус туфайли локдаун жорий этилган кунларга тўғри келди: 3 ноябрдан барлар ва ресторанлар ёпилган, мамлакатда кечки соат 20:00дан эрталабки соат 6:00га қадар комендантлик соати амал қилади.\nОтишма ҳақидаги илк хабарлар маҳаллий вақт билан соат 8да пайдо бўлди - гувоҳлар Шведенплатц майдонидаги синагог яқинида ўқ овозларини эшитишгани ҳақида айтишди. Вена полицияси кўп ўтмасдан шаҳарнинг олти нуқтасида милтиқ билан қуролланган жиноятчилар ҳаракатлангани ҳақида маълум қилди, жиноятчиларнинг бири ўлдирилгани (ҳужумда иштирок этгани гумонланган шахс полиция томонидан отиб ўлдирилган), шунингдек, бир неча киши, жумладан, бир полициячи жароҳатлангани тасдиқланди.\nИжтимоий тармоқларда тарқалган видеороликларда одамлар қочиб бораётгани, ўқ овозлари янграётганини кўриш мумкин.\n«Биз худди петардалар портлашини эслатадиган овозларни эшитдик. Шундай овоздан 20 ёки 30 марта бўлди, биз бу отишма эканини англадик. Ресторанимиз жойлашган кўчада полициячиларни кўрдик. Тез ёрдам машиналари ҳам тўплана бошлади. Қурбонлар бор эди. Афсуски, шу кўчада бир жасад ётарди», дейди ресторанга ҳужум вақтида шу жойда бўлган гувоҳлардан бири Крис.\nБошқа гувоҳлар ҳам винтовкалар билан қуролланган шахслар шаҳар бўйлаб ҳаракатланиб, бар ва ресторанлар мижозларига, шунингдек, ўткинчи йўловчиларга қарата ўқ узгани ҳақида айтиб беришган.\nАйни вақтда Австрия пойтахтида кенг кўламли аксилтеррор амалиёт ўтказилмоқда. Шаҳар марказида блокпостлар ўрнатилган, полиция аҳолини жамоат жойларидан кетишга ва шаҳар жамоат транспортидан фойдаланмасликка чақирмоқда.\nПолиция ҳодиса гувоҳларидан видео ва фотосуратларни ижтимоий тармоқларга жойлаштирмасликни сўраб, бу амалиёт ўтказилишига халал бериши ва тинч аҳолига зарар етказиши мумкинлигини билдирмоқда.\nАвстрия ички ишлар вазири Карл Нехаммер ҳодисани теракт деб атаган ва ҳужум қилганлардан бири ўлдирилгани, яна бир жиноятчи қидирилаётганини маълум қилган.\nВазир жиноятчилар яхши қуроллангани ва жуда хавфли экани, қурбонлар сони ўсиши мумкинлигини айтиб ўтган. Нехаммер ҳукумат давлат чегарасида назоратни кучайтирганини таъкидлаган.\nНехаммер ўлдирилган жиноятчининг кийимида ИШИД террорчилик гуруҳи рамзлари бўлганини қўшимча қилган.\n«Бу террорчилик ҳужуми. Худога шукрки, Австрияда бундай ҳолатлар деярли рўй бермайди. Биз ҳужум қилувчилар бир неча киши бўлганини тахмин қилмоқдамиз. Бахтга қарши бир неча киши жароҳатланиб, бир неча киши ҳалок бўлди. Биз террорчини қидириш учун бир неча бўлинмаларни бирлаштирдик. Мен амалиётни Вена билангина чегараламайман, чунки жиноятчилар шаҳардан чиқиб кетган бўлиши ҳам мумкин», деган вазир ва аҳолидан махсус фармойиш бўлмагунча уйдан чиқмасликни сўраган.\nЖароҳатланганлар ва қурбонлар\nҲужум умуммиллий локдаун бошланиши арафасида амалга оширилгани учун шаҳар кўчаларида одам кўп бўлган - одамлар яна бир бор ресторанга ёки кинога бориш, кўчада сайр қилиш имкониятидан фойдаланиб қолмоқчи эди.\nВена тез ёрдам хизмати шифохоналарга 17 киши олиб борилгани, улардан 7 нафарининг ҳаёти хавф остида эканини маълум қилган.\nОтишма вақтида ресторанда официантлик қилган аёл ҳалок бўлган. Оғир жароҳатланган яна ёш йигит шифохонада жон берган. Сешанба тонгида шифохонада яна икки киши - бир эркак ва бир аёл оламдан ўтгани маълум қилинди. Шунингдек, бир полициячи ҳалок бўлгани ҳақида хабарлар тарқалди, бу маълумот тасдиқланмади.\nҲужум қилганлар ким эди?\nАвстрия ички ишлар вазири Карл Нехаммер Венадаги террорчилик ҳужумини ИШИД террорчилик гуруҳи тарафдори содир этганини маълум қилди.\nЖиноятчи винтовка (сойли милтиқ) ва тўппончалар билан қуролланиб, белига сохта «худкуш камари»ни боғлаб олган.\nПолиция томонидан ўлдирилган шахс 20 ёшли Фейзулай Куйтим бўлган, у муқаддам Сурияга кетиб ИШИДга қўшилишга урингани учун судланган. 2019 йил апрелида 22 ойлик қамоқ жазосига ҳукм қилинган. Унда Шимолий Македония фуқаролиги ҳам бўлган.\n2019 йилнинг декабрида у муддатидан олдин озодликка чиқарилган.\nҲужум вақтида илк ўқ товушлари Вена марказидаги синагог атрофида янграган. Яҳудийлар жамоаси етакчиси Оскар Дойч твиттердаги саҳифасида террорчининг нишони Венадаги синагог ва унга келувчилар бўлгани ҳақидаги маълумот тасдиқланмаганини айтиб ўтган. Унинг қўшимча қилишича, карантин туфайли бу вақтда синагог ва атрофдаги бошқа офислар ёпиқ эди.\nСўнгги маълумотларга кўра ҳодисага алоқадорликда гумон қилиниб 14 киши қўлга олинган. Уларнинг радикал гуруҳларга алоқадорлиги текширилмоқда.\n«Биз республикамизнинг энг қийин даврларини яшамоқдамиз. Махсус хизматлар ходимларига ҳаётларини хавф остига қўйиб ишлашаётгани учун алоҳида миннатдорчилик билдирмоқчиман. Бизнинг полиция бу манфур террорчилик ҳужумини уюштирганларга қарши тегишли чораларни кўради», дея ёзди Австрия канцлери Себастьян Курц твиттердаги саҳифасида.\nУ бу христианлар ва мусулмонлар ўртасидаги ёки австрияликлар ва мигрантлар ўртасидаги можаро эмаслиги, бу цивилизация ва варварлик ўртасидаги тўқнашув эканини қўшимча қилган.\nВенадаги ҳодиса кўплаб сиёсатчилар томонидан қоралаб чиқилди. Еврокенгаш раиси Шарль Мишель буни ҳаётга хавф соладиган ва инсоний қадриятларнинг аҳамиятини пасайтирадиган қўрқоқлик деб баҳолади.\nФранция президенти Эммануэль Макрон унинг мамлакати австрияликлар қайғусига шерик эканини таъкидлади: «Бу бизнинг Европа. Бизнинг душманларимиз ким билан тўқнаш келишини билиши керак. Биз таслим бўлмаймиз».\nНидерландия бош вазири Марк Рютте ҳодисани даҳшатли ҳаракат деб атади ва ҳамдардлик билдирди. Германия ҳукумати махсус баёнот бериб, нафратга берилмаслик зарурлигини таъкидлади.\nАҚШ президенти Дональд Трамп ҳам Венадаги терактни қоралади. «АҚШ Австрия, Франция ва бутун Европани терроризмга қарши курашда қўллаб-қувватлайди. Беайб инсонларга бундай ҳужумлар қилинишини тўхтатиш зарур», деди у твиттердаги саҳифасида.\nАҚШ президентлигига номзод Жо Байден ҳодисани қўрқинчли террорчилик ҳужуми деб атади. «Биз барчамиз нафрат ва зўравонликка қарши чиқишимиз керак», деди у.\nАҚШ президентининг миллий хавфсизлик масалалари бўйича маслаҳатчиси Роберт О'Брайан Америка халқи Вена халқи учун дуода эканини айтиб ўтди. «Бундай нафрат ва зўравонликни ҳеч нарса билан оқлаб бўлмайди. Биз Австрия, Франция ва бутун Европани терроризмга қарши курашда қўллаб-қувватлаймиз», - дея қўшимча қилди у.\n21:41 / 16.02.2021\nИталия ва Австрия чегарасида узунлиги 40 километрли навбат юзага келди\n23:26 / 09.02.2021\nАвстрияда коронавируснинг “Жанубий Африка штамми” йирик ўчоғи аниқланди\n21:29 / 30.01.2021\nАфғонистонда бир кунда бир нечта террорчилик ҳаракатлари амалга оширилди


Ўзбек чегарачилари яна ўқ узди\nАйтилишича¸ Панжакент ва Самарқанд ўртасидаги чегара қарийб бир йилдан буëн ëпиқлигича қолмоқда.\nТожикистон Давлат чегараларини қўриқлаш қўмитасига кўра, Ўзбекистон чегарачилари икки тожикистонликни автоматдан отиб яралаган. Ҳозирда яраланганларнинг Ургут туман касалхонасига ётқизилгани айтилмоқда.\nТожикистон Давлат чегараларини қўриқлаш қўмитасининг Сўғд вилоят бошқармаси мулозими Қурбонали Каримовнинг Озодлик радиосига айтишича, 12 декабр куни вилоятнинг Панжакент туманида истиқомат қилувчи Абдураҳмон Тайлонов ва Ҳофиз Норматовлар тожик -ўзбек чегарасининг «Қирқарча» пости яқинида Ўзбекистон томонига ўтиш пайтида ўзбек чегарачилари томонидан автоматдан ўққа тутилган.\n- Тожикистон фуқаролари тожик-ўзбек чегарасини ноқонуний кесиб ўтишган. Шунда ўзбек чегарачилари уларни автоматдан отган. Айни пайтда тожикистонликлар Ўзбекистоннинг Ургут тумани касалхонасида даволанмоқда. Бу воқеа юзасидан жиноий иш очилган, деди Қурбонали Каримов.\nАйтилишича¸ 30 ëшлар атрофидаги Тайлонов ва Норматовлар Самарқандга мол олиб бориб¸ у ердан мол олиб келиш билан шуғулланганлар. Улар бир йилдан бери ëпиқ қолаëтган чегара постидан 300 метрча масофада бўлган тақиқланган жойдан Ўзбекистон ҳудудига киришмоқчи бўлган пайтда¸ ўзбек чегарачилари огоҳлантирмай туриб¸ уларни қўл ва оëғига отиб яралаган.\nПанжакент туманида истиқомат қилувчи Раҳимберди Бердиевнинг айтишича, Шўрча қишлоғида яшовчи Абдураҳмон Тайлонов ва Ҳофиз Норматовлар ота-онаси фарзандлари аҳволидан хабар олиш мақсадида Ўзбекистонга ўтишмоқчи бўлганда, ўзбек чегарачилари тожикистонликларни ўтказмаслик хақида буйруқ борлигини рўкач қилиб¸ фақат Норматовнинг отасига ўтиш учун рухсат берган. Ҳозирча Тожикистон фуқаролари саломатлигига оид тафсилотлар йўқ.\nСўнгги пайтларда ўзбек-тожик чегарасида бундай воқеалар тез-тез юзага чиқмоқда. Жумладан, 4 ноябр куни Панжакентнинг Саразм қишлоғи ёнидаги постда ўзбек чегарачилари тожик чегарачисига автоматдан ўт очиб ярадор қилган.\nШу йилнинг 17 феврал куни тожик чегарачилари Ховос чегара постида турган ўзбек чегарачиларини автоматдан отиб яралашган. Орадан кўп ўтмай Тожикистондаги Зафаробод туманидаги чегара постида ўзбек чегарачиси тожикистонлик фуқарони автоматдан отиб ўлдирди.\n«Қирқарча» пости яқинида 12 декабр куни юз берган воқеа¸Тожикистон томонига кўра¸ ўзбек чегарачиларининг жорий йил давомида тожикистонликларга бешинчи марта ўт очишидир.


Хурсанд Ғафуровна Шароф Рашидовичнинг сафдоши\nХурсаной Ғафуровна 1920 йилда Жиззах вилоятида деҳқон Абдуғаффор Бегматов оиласида дунёга келган.\nЎша даврда чекка ҳудудда яшашларига қарамай, ака-ука Бегматовлар – Абдуғаффор (1857 - 1930 йй.), Абдусамат ва Абдужабборлар (туғилган йиллари номаълум) таълим олган илмли кишилардан бўлганлар. Ака-ука Бегматовлар чорвачилик ва чорва учун озуқа тайёрлаш билан шуғулланишган. Абдуғаффор оиланинг тўнғичи бўлиб, Абдусамат ва Абдужаббор барча ишда акасига кўмакдош бўлган. Оилали бўлгандан сўнг, улар бир маҳаллада яшай бошлашган. Уларнинг оилаларида 5-6 тадан фарзанд бўлиб, фақат Абдуғаффорнинг 3 нафар Нишон, Хайри ва Хурсаной исмли қизлари бор эди. Абдуғаффор диний билимга эга бўлган, Қуръонни ўқиган, икки марта Маккага Ҳаж зиёратига бориб келган тақводор инсон бўлган. Унинг биринчи Ҳаж зиёрати 3 йил давом этган, иккинчи Ҳаж зиёрати 20-аср бошларида темир йўллар қурилаётган пайтга тўғри келгани учун 1,5 йил давом этган.\nАбдуғаффор 1930 йилда вафот этган, унинг аёли Норбуви Ҳайдарова (Бегматова) жамоа хўжалиги даласида ишлаб, қизларини ёлғиз тарбиялайди. Аммо 1938 йилда касаллик туфайли дунёдан ўтади. Унинг қизлари ота-онасиз қоладилар ва ўзбек удумларига кўра, қариндошларининг оиласида уларга ёрдамлашиб кун кечирадилар. Вояга етгач, қизлар далада ишлай бошлашади. Абдуғаффор отанинг катта қизи Нишон опа қисқа умр кўради, у касаллик туфайли оламдан ўтади. Хайри ва Хурсаной эса эндигина ташкил этилган ишчи ёшлар мактабида таҳсил оладилар. Бу мактабда Хурсаной ўқитувчиси ва бир умрлик энг яқин кишиси Шароф Рашидов билан танишади. Шароф Рашидов ниҳоятда синчков устоз бўлиб, қийналган шогирдларига имкон қадар кўмаклашарди. Жумладан, Хурсанойга ҳам ёрдамлашарди.\n1941 йилда Иккинчи жаҳон уруши бошланди. Навқирон ёшдаги Ш.Рашидов Самарқанд давлат университети битирувчилари – курсдошлари билан бирга фронтга жўнаш олдидан Хурсаной билан урушдан қайтгач, оила қуришга аҳд қилишади.\nШароф Рашидов ярадор бўлиб урушдан қайтгач, узоқ даволанади ва Хурсаной билан турмуш қуришади. 1943 йилда уларнинг тўнғич қизлари Сайёра дунёга келади, 1945 йилда Самарқандда “Ленин йўли” вилоят газетаси масъул муҳаррири бўлиб фаолият юритган йиллари иккинчи фарзандлари Дилором туғилади. Хурсаной Ғафуровна Самарқандда кечган ҳаёт йўлларини ҳамиша илиқлик билан хотирларди. Бу давр Шароф Рашидовнинг жон-жаҳди билан ишга киришган мураккаб уруш йиллари бўлиб, моддий етишмовчилик, касалликлар ва қийинчиликлар билан боғлиқ эди. Бироқ, ўша қийинчилик пайтларда уларнинг атрофидаги самимий инсонларнинг бирдамлиги ва беғараз ёрдамларини Хурсаной Ғафуровна ҳамиша илиқ хотиралар билан эсларди. Ҳаётининг сўнгги дамларигача Ш.Рашидовнинг дўстлари, ҳамкасблари ва уларнинг оилаларига, уруш даврида танишган самарқандлик қадрдонларига алоҳида эҳтиром кўрсатиб, ёрдамларини аямаганлар.\n1952 йилда Хурсаной Ғафуровна Тошкент давлат университети тарих факультетини имтиёзли диплом билан тугатади. Унинг “1917-1929 йилларда ўзбек хотин-қизларининг оммавий озодликка чиқиши” мавзусидаги диплом иши устозлари томонидан эътироф этилади ва юксак баҳоланади. Сўнгра шу факультетни ўзида иш фаолиятини бошлайди.\nТошкентда уларнинг фарзандлари – Гулнора, Илҳом ва Светлана дунёга келишади. Шароф Рашидовичнинг оиласида фарзандлар ниҳоятда аҳил, қаноатли, камтарин ва меҳнатга муҳаббат руҳида тарбияланишди.\nХурсаной Ғафуровна фарзандлари учун турли эсда қоларли қувноқ байрам кечалари ташкил қилардилар. Айниқса, янги йил шодиёналарига уланиб кетадиган 3 январь - укамизнинг туғилган кунига барча дўстларимиз, қадрдонлар ҳамда қўшниларни таклиф қилар, уларни турли ширинликлар ва пишириқлар билан сийлардилар.\nШароф Рашидовичнинг бағоят мураккаб, масъулиятли, катта куч-ғайрат талаб этган ҳаёт йўлларида Хурсаной Ғафуровна ҳамиша садоқатли дўст ва маслакдош бўлганлар. Улар биргаликда ҳамиша ҳам текис бўлмаган ҳаёт йўлларини муносиб тарзда босиб ўтишди.\nХурсаной Ғафуровна ниҳоятда доно, чуқур мулоҳазали аёл бўлиб, Шароф Рашидовичнинг ҳаёт йўлларида ҳамиша уни қўллаб-қувватлар, ишонган суянчиғи эди. Хурсаной Ғафуровна турмушнинг барча юкини ўзига олиб, фарзандлар тарбияси билан шуғулланиб, Шароф Рашидовичнинг сиёсий, адабий фаолиятининг унумли ва мувафаққиятли бўлишини таъминлаган муҳитни ярата олган эди.\nЮқорида (ўнг томон) Шароф Рашидовнинг бўлажак турмуш ўртоғи Хурсаной Абдуғаффорова дугоналари билан ишчи ёшлар мактабидаги таҳсил даврида (1935 йил)\nТошкент давлат университети тарих факультети битирувчилари. 1952 йил. Биринчи қатор ўртада Хурсанд Ғафуровна\nХурсанд Ғафуровна қизи Сайёра билан. Москва, Москва давлат университети, 1960 йил\nХурсанд Ғафуровна қизи Гулнора билан. Тошкент, 1979 йил\nШароф Рашидович ва Хурсанд Ғафуровна қизлари Сайёра билан, 1970 йил\nЁш Хурсаной акаси Саҳобнинг аёли билан\nХурсанд Ғафуровна фарзандлари билан, 1950 йил\nХурсанд Ғафуровна фарзандлари билан дам олишда. Кисловодск, 1954 йил\nХурсанд Ғафуровна дам олишда. Кисловодск, 1954 йил\nХурсанд Ғафуровна опаси Хайринисо ва фарзандлари билан, 1952 йил\nШароф Рашидович ва Хурсанд Ғафуровна балиқ овида\nХурсанд Ғафуровна ва Шароф Рашидович дам олишда. Трусковец, 1957 йил\nХурсанд Ғафуровна Шароф Рашидовичнинг Болгарияга расмий ташрифи чоғида\nХурсанд Ғафуровна аэропортда расмий делегацияни кутиб олиш маросимида\nХурсанд Ғафуровнанинг нон ва туз билан кутиб олиниши\nХурсанд Ғафуровна ва Шароф Рашидович Уругвай Коммунистик партияси\nбош секретари Родней Арисменди ва унинг рафиқаси билан бирга\nХурсанд Ғафуровна Шароф Рашидовичнинг Италия Социалистик\nпартияси съездига расмий ташрифи пайтида. Ливорно, 1960 йил\nХурсанд Ғафуровна ҳукумат аъзолари рафиқалари билан бирга Тошкентда\nОзарбайжон маданияти кунлари очилиш маросимида. Тошкент, 1980 йил\nХурсанд Ғафуровна ва Шароф Рашидович пионерлар лагерида\nХурсанд Ғафуровна Шароф Рашидович билан бирга Республика бўйлаб хизмат сафари вақтида\nХурсанд Ғафуровна Шароф Рашидовичнинг Осиё, Африка ва Лотин Америкаси\nмамлакатлари ёзувчиларининг бирдамлиги анжуманига расмий ташрифи пайтида. Гавана, 1965 йил\nХурсанд Ғафуровна Ш. Р. Рашидов ҳақида олинаётган ҳужжатли фильмни тасвирга олиш жараёнларида, 1992 йил\nХурсанд Ғафуровна Тошкентда Шароф Рашидович бюстининг очилиш маросимида. 1992 йил


"Машъал"-"Навбаҳор". Превью » Lochinlar.UZ\n» Бошкалар » "Машъал"-"Навбаҳор". Превью\nОлий лиганинг 3-турида "Машъал" клуби ўз майдонида "Навбаҳор"ни қабул қилади.\n4-тур. 9 апрел, шанба - 16:30\n«Машъал» (Муборак) – «Навбаҳор» (Наманган)\n“Машъал” ва “Навбаҳор” олий лигада жами 30 бора тўқнаш келишган. Натижалар муборакликларнинг кичик устунлигини кўрсатмоқда. “Машъал” 12та ўйинда зафар қучган, 7та ўйинда дуранг қайд этилган. “Навбаҳор” ҳисоби 11та ғалаба бор. Тўплар нисбатида эса “Навбаҳор” олдинда - 40-36. Ўзаро ўйинларда “Навбаҳор” 40, “Машъал” 43 очкони қўлга киритган.\nЎ)тган мавсум Наманганда ўтган баҳсда “Машъал” 2:0 ҳисобида ғалаба қозонган. Муборакдаги учрашувда эса 2:2 ҳисоби қайд этилганди.\n03.08.2015 - «Машъал» - «Навбаҳор» 2:2\n06.06.2014 - «Машъал» - «Навбаҳор» 3:1\n30.06.2012 - «Машъал» - «Навбаҳор» 2:0\n14.06.2011 - «Машъал» - «Навбаҳор» 2:0\n31.10.2010 - «Машъал» - «Навбаҳор» 2:0\nЎзаро ўйинлар ҳақида факт: Бу жамоаларнинг Муборакда ўтган ўйинларида “Машъал” 9 бор зафар қучган. Тўрт бор ғолибни аниқлашнинг имкони бўлмаган. “Навбаҳор” ҳисобида 2та ғалаба мавжуд. Сўнгги марта “Навбаҳор” Муборакдан 2004 йил ғалаба билан қайтган.скачать dle 10.4фильмы бесплатно


Шавкат Мирзиёев виночилик ва алкоголь маҳсулотларини ишлаб чиқариш даражаси пасайиб кетганини танқид қилди - Халқ сўзи\n09:41 04 Август 2018 Сиёсат\nЎзбекистон Республикаси Президенти Шавкат Мирзиёев 3 август куни узум плантацияларини кўпайтириш, виночиликни ривожлантириш, алкоголли маҳсулотлар ишлаб чиқариш ва экспорт қилишни кенгайтириш масалаларига бағишланган йиғилиш ўтказди.\nМамлакатимизда барча соҳаларда туб ислоҳотлар амалга оширилмоқда. Иқтисодиёт тармоқларини ривожлантириш мақсадида улар фаолиятининг меъёрий-ҳуқуқий асослари такомиллаштирилиб, тузилмаси янгиланмоқда. Раҳбарларга замон талабларига мос фаолиятни йўлга қўйиш, инвестициялар жалб қилиш, янги ишлаб чиқариш қувватларини ишга тушириш, экспорт ҳажмини ошириш ва жуғрофиясини кенгайтириш вазифалари юкланмоқда.\nЎзбекистон Республикаси Президентининг жорий йил 28 февралдаги “Виночилик соҳасини ва алкоголли маҳсулотларни реализация қилишни тубдан такомиллаштириш чора-тадбирлари тўғрисида”ги қарорига мувофиқ, “Ўзшаробсаноат” акциядорлик жамияти ҳам қайта ташкил этилиб, янги тузилмаси тасдиқланди ва раҳбарияти янгиланди. Узум плантацияларини кўпайтириш ва виночиликни ривожлантириш бўйича қатор вазифалар белгиланди.\nЛекин мавжуд ҳолат рақамлар билан таҳлил қилинганда, тармоқда ўсиш деярли кузатилмаётгани аён бўлади. Масалан, тармоқдаги 62 ишлаб чиқарувчи субъект жорий йил биринчи ярмида 951 миллиард сўмлик вино ва алкоголь маҳсулотлари ишлаб чиқарган. Бу кўрсаткич мамлакат саноатининг атиги 1 фоизини ташкил этади. Юртимизда саноат 11 фоизга ўсган бўлса, мазкур тармоқда бу кўрсаткич бор-йўғи 0,9 фоиздан иборат.\nАроқ, вино, спирт, шампан виноси ишлаб чиқариш қувватларидан фойдаланиш даражаси тушиб кетган. Жорий йилнинг биринчи ярмига оид кўрсаткичлар 2017 йилнинг шу даврига нисбатан солиштирганда ҳам анча кам. Оқибатда маҳсулот ишлаб чиқариш прогнозлари бажарилмаган. Бу муаммони бартараф этиш учун тармоқ раҳбарлари қувватдан фойдаланиш даражасини кескин тушириб юборган заводларни алоҳида ўрганиб, тегишли чоралар кўриши керак. Илгари тармоқ заводлари ўз қувватининг асосий қисмини яширин ишлаб чиқаришга йўналтирган ҳолатлар ҳам бўлган. “Иккинчи линия” деб аталган бу иллатнинг яна юзага келишига йўл қўймаслик лозим.\nИшлаб чиқаришда маҳсулотлар турлари миқдорининг мутаносиблигига эътибор берилмаяпти. Сўнгги 10 йилда ишлаб чиқарилаётган узум виноси ароқ ва ликёрга нисбатан 2,5-3 баробар камайиб кетган. Чунки бирламчи вино ишлаб чиқариш корхоналари 200 минг тонна узумни қайта ишлаб, 14 миллион декалитр виноматериал тайёрлаш қувватига эга бўлса-да, хомашё камлиги сабабли бу қувватларнинг атиги 15 фоизидан фойдаланилмоқда. Виноматериал тайёрловчи корхоналарнинг фақат 25 фоизи модернизация қилинган бўлиб, қолганларида ҳамон ўтган асрнинг 90-йилларида ўрнатилган ускуналар ишлатилмоқда. Шу боис қарийб 4 миллион декалитр тайёр қадоқланган вино маҳсулоти ишлаб чиқариш қувватига эга бўлган 25 корхона 57 фоиз қувват билан ишламоқда.\nБунинг асосий сабаби винобоп токзорлар майдони ва ҳосилдорлиги кескин камайиб кетганидадир. Мамлакатимизда 73 минг гектар токзор мавжуд. Унинг 10 минг гектарида винобоп узум етиштирилади. Шундан “Ўзшаробсаноат” корхоналарига тегишли токзорлар 4,3 минг гектарни ташкил этади. Бу миқдор билан ишлаб чиқариш эҳтиёжларини қоплаб бўлмайди. Шу боис жорий йил февраль ойида “Ўзшаробсаноат” корхоналарига 2021 йилгача винобоп токзорларни 10 минг гектарга етказиш вазифаси қўйилган эди.\nЙиғилишда таъкидланганидек, ҳозиргача фақат 390 гектарга винобоп узум кўчатлари экилган. Ҳокимликлар ажратган 6,8 минг гектар ер майдонининг 2,5 минг гектарида кузга бориб токзорлар ташкил этиш мўлжалланмоқда.\nҲосил, яъни хомашё камлигига “Ўзшаробсаноат” акциядорлик жамияти таркибидаги агрофирмаларнинг сусткашлиги ва лоқайдлиги ҳам сабаб бўлмоқда. 21 агрофирмага қарашли ер майдонларининг фақат 1,1 минг гектари токзор бўлиб, қолган 1,3 минг гектари умуман ўзлаштирилмаган. Бу фирмалар 2017 йилни 3 миллиард сўм зарар билан якунлаган.\nШуларни ҳисобга олиб, мутасаддиларга узумчиликни ва узумни қайта ишлашни кескин ривожлантириш, алкоголь маҳсулотлари ишлаб чиқариш қувватларини модернизация қилиш ва янги қувватлар ташкил этиш бўйича 5 йиллик дастур ишлаб чиқиш топширилди.\nДастурни тайёрлашда винобоп токзорлар ва замонавий кўчатхоналар ташкил этиш учун виночилик корхоналарига 10 минг эмас, 20 минг гектар ер майдони ажратиб бериш чораларини ҳисобга олиш зарурлиги таъкидланди. Шунингдек, ароқ заводларига лицензия бериш шартлари қаторига винобоп токзорлар барпо этиш ва тайёр вино маҳсулотлари ишлаб чиқаришни ташкил қилиш талабини киритиш, “Ўзшаробсаноат” тизимидаги агрофирмалар фаолиятини танқидий кўриб чиқиб, ўзлаштирилмаган ёки самарали фойдаланилмаётган ер майдонларини винобоп токзорлар ташкил этиш учун кластер усулида хусусий мулкдорларга бериш юзасидан манзилли чоралар ишлаб чиқиш зарур.\nЯнги ташкил этиладиган токзорлар ҳосилга кириши учун вақт керак бўлади. Уни бекор ўтказмасдан турли мевалардан вино, сирка ва сидр тайёрлашни йўлга қўйиш даркор. Шунда мамлакатимизда меванинг бир қисми қайта ишланмасдан нест-нобуд бўлишининг ҳам олди олинади. “Ўзшаробсаноат” акциядорлик жамияти хорижий тажриба ва ички имкониятларни ўрганиб, янги тайёрланадиган дастурга мевалардан вино ва бошқа маҳсулотлар ишлаб чиқаришни жорий йилнинг ўзида ташкил этиш ва кейинги йилларда кенгайтириш бўйича чора-тадбирлар қўшиши лозим.\nЯнги дастурга тармоқ экспортини кескин ошириш бўйича аниқ чора-тадбирларни ҳам киритиш кераклиги қайд этилди. Негаки, мамлакатимизнинг ароқ-ликёр маҳсулотларига хорижда талаб катта эмас, тармоқ экспортининг асосий қисмини виноматериаллар ташкил этади. Биринчи ярим йилликда эса экспорт ҳажми атиги 9,6 миллион долларни ёки режанинг 85 фоизини ташкил қилган.\nМаълумки, Ўзбекистонда жаҳон талаблари даражасидаги вино ишлаб чиқариш имконини берадиган Пино нуар, Шардонэ, Совиньон-блан каби узум навлари етиштирилмайди. Ўсимликлар карантини давлат инспекцияси уларнинг кўчатларини импорт қилишни тақиқлаган. Чунки бу филлаксера, яъни ток кўчатларини қуритиб юборадиган зараркунанда ҳашарот тарқалишига олиб келиши мумкин. Шунинг учун мазкур навлар кўчатини эмас, қаламчасини келтириб, қатъий карантин шароитида кўчатхонада ўстириб, кўпайтириш керак. Шундан келиб чиқиб, Ўсимликлар карантини давлат инспекциясига виночилик ривожланган давлатлар тажрибасини ўрганиш, сертификатланган узум навлари қаламчаларини олиб келиш бўйича таклифлар тайёрлаш топширилди.\nЙиғилишда соҳага тўғридан-тўғри инвестициялар жалб қилиш ишлари ҳам талаб даражасида эмаслиги қайд этилди. “Ўзшаробсаноат” тизимидаги аксарият корхоналарда ускуналар эскирганига, виночилик ва алкоголь маҳсулотлари ишлаб чиқариш инвестиция киритиш учун энг қулай тармоқлардан бири эканига қарамай, айни пайтда ўзлаштирилаётган инвестицияларнинг атиги 0,5 фоизи шу соҳага тўғри келади. Жорий йилда ўтган йилга нисбатан 2 марта кўп – умумий қиймати 59 миллион долларлик 31 тармоқ лойиҳаси амалга оширилаяпти, лекин уларнинг қарийб ярми йил якунига қадар ишга тушиши даргумон.\nШунингдек, сусткашлик ва лоқайдлик туфайли тармоқ корхоналари томонидан соҳага оид бўлмаган йўналишларда амалга оширилаётган 101 миллион долларлик 21 лойиҳага умуман хорижий инвестиция жалб қилинмаган. Уларнинг 15 таси бу йил фойдаланишга топширилмасдан қолиши мумкин.\nМутасаддилар шуларни ҳисобга олган ҳолда, икки ой муддатда хорижий инвестициялар иштирокида виночиликни ривожлантириш ва ароқ-ликёр маҳсулотлари ишлаб чиқариш соҳасини модернизация қилиш бўйича камида 300 миллион долларлик лойиҳалар рўйхатини шакллантириб, 2019-2022йилларга оид инвестиция дастурлари доирасида уларнинг амалга оширилишини таъминлаш чора-тадбирларини белгилаши зарур.\nЯна бир муҳим масала алкоголь маҳсулотларини яширин ишлаб чиқариш ва сотиш ҳолатларининг олдини олиш билан боғлиқ. Бунинг учун ахборот технологияларини кенг жорий этиш лозим. Ахборот технологиялари ва коммуникацияларини ривожлантириш вазирлиги ва “Ўзшаробсаноат” акциядорлик жамиятига 2019 йил 1 июнгача “ишлаб чиқарувчи – улгуржи сотувчи – чакана сотувчи – истеъмолчи” занжири бўйича алкоголли маҳсулотлар ҳаракатини назорат қилиш имконини берадиган электрон тизимни ишга тушириш чораларини кўриш топширилди.\nТармоқ раҳбарларининг алкоголь маҳсулотларини сотиш монополиясини босқичма-босқич тугатиб, уларни хусусийлаштириш тўғрисидаги таклифи муҳокама қилинар экан, бунда турли қинғирликлар келиб чиқиши, хусусан, “иккинчи линия” пайдо бўлиши, фойдани яширишнинг янги схемалари юзага келишининг олдини олиш масаласини, бу таклиф алкоголь маҳсулотлари савдосидан давлат бюджетига тушадиган акциз ва қўшимча қиймат солиғи ҳажмларига қандай таъсир кўрсатишини, умуман, ишлаб чиқарилган ва сотилган маҳсулотларнинг ҳисоб-китоби қай тарзда тартибга солинишини чуқур ўрганиш зарурлиги таъкидланди. Бу хусусда Бош прокуратура ва Давлат солиқ қўмитаси тегишли хулоса бериши керак.\nЙиғилишда мамлакатимиз ҳудудига алкоголь ва этил спирти маҳсулотлари ноқонуний йўллар билан кириб келишининг олдини олиш масаласи ҳам кўриб чиқилди. Давлат божхона қўмитаси ҳуқуқни муҳофаза қилиш органлари билан бирга бу муаммони бартараф этиш юзасидан тезкор тадбирларни кучайтиришга алоҳида эътибор қаратиши зарурлиги таъкидланди.


Ўзбекистонда бугун янги портлашлар содир этилди.\n19 январ 2021, Тошкент вақти: 14:37\nХабарларга кўра, бир неча одам яраланган.\n“Ройтерс” ахборот агентлигига кўра, Тошкент вилоятининг Қибрай туманидаги ДАН постларидан бири портлатилган, милиционерларга қарата ўқ отилган.\n“Интерфакс” ахборот агетлиги ДАН постига ҳужум қилганлар Тошкент яқинидаги турар жойлардан бирида қуршаб олинганлигини билдирди.\nХабарларга кўра, қўлга олиш амалиёти пайтидаги отишмада милиция махсус гуруҳи ходими ва тасодифий йўловчилардан бири нобуд бўлган. Хозиргача олинган хабарга кўра, ҳужумчилар таслим бўлишдан бош тортмоқдалар.\nДунё ахборот агентликлари Тошкентда душанба куни содир этилган портлашларда камида 19 киши нобуд бўлганини айтмоқдалар. Республика Бош Прокурори Рашид Қодиров портлашлар учун масъулиятни “Хизбут тахрир” ва Вахобийлар оқими ҳамда Ўзбекистон Исломий Ҳаракати зиммасига юклади.


НАФАС ЕТИШМОВЧИЛИГИ » Тиббий психология – Расмий сайт\nЯнгиликлар » Энциклопедия » НАФАС ЕТИШМОВЧИЛИГИ\nНафас етишмовчилиги (dyspnoe) – нафас олиш ритми ва частотасининг бузилиши сабабли юзага келган бўғилиш ҳолати.\nЭтиологияси ва патогенези. Нафас олиш маркази мия устунида жойлашган. Турли касалликлар, яъни ўсма, инсулт, абсцесс, КЦЖ ушбу марказни силжитиб ёки эзиб қўяди. Бунинг натижасида нафас олишнинг марказий типда бузилиши кузатилади. Шунингдек, кучли интоксикация ва метаболик бузилишлар (алкоголизм, уремия, гипогликемия, гипергликемия, кетоацидоз, наркотик моддалар) ҳам нафас олиш маркази фаолиятини сўндириб нафас етишмовчилигига сабабчи бўлади. Ҳар қандай коматоз ҳолатлар ривожланаётганда албатта нафас олиш бузилади. Шунингдек, миастения, Гийен-Барре синдроми, орқа миянинг бўйин ва кўкрак қисми ўсмалари, диафрагмал нерв патологияси ҳам нафас олиш бузилиши билан намоён бўлади.\nКатта дозада қилинган наркотик дорилар ва миорелаксантлар ҳам нафас олиш маркази фаолиятини сўндиришини эсда тутиш лозим. Ис гази билан заҳарланишлар ҳам марказий ва аралаш типдаги нафас етишмовчилигига олиб келади. Нафас етишмовчилиги, албатта, юқори нафас йўллари ва ўпка касалликларида ҳам кўп учрайди. Кўкрак қафасининг ҳар қандай, айниқса юрак-қон томир касалликлари нафас олиш бузилишлари билан намоён бўлади. Нафас етишмовчилиги психоген этиологияли ҳам бўлиб, бу ҳолатни психоген астма деб аташади. Психоген астма ёшлар орасида кўп учрайди.\nКлиникаси. Марказий типдаги нафас етишмовчилигида нафас олиш ритми, частотаси ва чуқурлиги турли даражада бузилади. Нафас олиш типига қараб баъзида команинг этиологиясини аниқлаб олиш мумкин. Масалан, кетоацидотик комада Куссмаул нафаси кузатилади. Куссмаул нафаси – чуқур-чуқур нафас олиш ва қисқа нафас чиқаришдан иборат ўта шовқинли нафас. Куссмаул нафаси ацидоз ва ўткир гипоксия сабабли нафас олиш марказининг кучли қўзғалиши ҳисобига юзага келади. Куссмаул нафаси геморрагик инсултнинг ўткир даври, уремик ва жигар комалари, этил спиртидан ўткир заҳарланишларда кўп учрайди.\nЧейн-Стокс нафаси – аритмик типдаги нафас олиш бўлиб, нафас олишлар орасида 5–10 сониялик апноэ кузатилади. Апноэ, яъни нафас олишдан тўхташ даври ўзгариб туради. Чейн-Стокс нафаси мия устунидаги нафас олиш маркази қўзғалувчанлигининг ўта пасайиши ҳисобига юзага келади. Чейн-Стокс нафаси вертебробазиляр инсулт (эмболиялар), субтенториал ўсмалар, миокард инфаркти, кетоацидоз, менингит, энцефалит, уремия, бош мия жароҳатлари ва турли интоксикацияларда пайдо бўлади. Чейн-Стокс нафаси вужудга келиши – ёмон прогностик кўрсаткич. Чунки, у нафас олиш маркази фаолияти пасайганлигидан далолат беради. Ўта оғир ҳолатларда брадипноэ ривожланади ва кома ўлим билан тугалланади. Бунинг олдини олиш учун бемор сунъий нафас олдириш системасига уланади.\nЎпка касалликлари билан боғлиқ нафас етишмовчилиги бронхлар обструкцияси, бронхоспазм, зотилжам, пневмосклероз, эмфизема каби патологик ҳолатлар ва касалликларда ривожланади. Бундай ҳолатларда нафас олиш ва чиқариш каби нормал физиологик жараёнлар издан чиқади. Клиник белгилари кучли цианоз, бўйин томирлари бўртиб туриши, ўпка экскурсияси бузилиши, барабан таёқчалари, харсиллаб нафас олишлар, экспиратор ва инспиратор типдаги нафас олиш бузилишлари билан намоён бўлади. Бронхиал астмада ўпкада хуштаксимон товушлар эшитилади. Жисмоний ҳаракатларда нафас етишмовчилиги ва цианоз кучайиб кетади. Албатта, шу ҳолатларни юзага келтирган асосий касаллик белгилари ҳам аниқланади. Кўкрак қафаси рентгенографияси ташхисга аниқлик киритади.\nКардиоген типдаги нафас етишмовчилиги юракнинг чап бўлаги етишмовчилигида ривожланади. Бунинг натижасида юракдан қон отилиб чиқиши сустлашади ва ўпкада қон турғунлиги рўй беради. Ўпка веналарида қон оқишининг кескин сустлашуви кислород ва СО2 алмашинувини издан чиқаради. Организмда гипоксик жараёнлар ривожланади. Айниқса, бош мия гипоксияга жуда сезгирдир. Бу эса қўшимча равишда марказий типдаги ҳаво етишмовчилигини юзага келтиради. Кардиоген типдаги нафас етишмовчилигида ҳар қандай жисмоний ҳаракат нафас олиш жараёнини янада оғирлаштиради: бемор тез-тез ва чуқур нафас ола бошлайди. Горизонтал ҳолатда нафас етишмовчилиги кучайиб кетганлиги сабабли, бемор ўтиришга ҳаракат қилади. Ўтирганда нафас олиш бироз енгиллашади. Бундай беморлар ўтирган ҳолатда ухлашга ҳаракат қилишади. Уларда акроцианоз, шишлар ва оёқ-қўлларнинг совуқ қотиши ҳам кузатилади. Ўпкани аускультация қилганда турли пуфаксимон хириллашлар эшитилади.\nКўкрак қафасида жойлашган турли касалликлар, яъни плеврал бўшлиққа катта миқдорда суюқлик тўпланиши, йирингли плевритлар, гидроторакс, кўкрак қафаси шаклини ўзгартирувчи кифосколиозлар, умуртқа поғонасининг травматик жароҳатлари ҳам худди юрак-ўпка етишмовчилигига ўхшаш нафас олиш ритми бузилишларини юзага келтиради. Бундай ҳолатларда брадипноэ, тахипноэ каби ҳолатлар ривожланади.\nТиббий ёрдам кўрсатиш усуллари. Авваломбор нафас етишмовчилиги этиологияси бартараф этилади. Нафас олиш маркази фаолияти сўниши билан боғлиқ ҳолатларда нафас аналептиклари қилинади. Кордиамин 5 мл в/и га, 20 % ли 2 мл кофеин-бензоат натрий т/о га қилинади. Опиатлар билан заҳарланганда уларнинг антидоди налоксон (0,5 % 2 мл) в/и, м/и ёки т/о га қилинади. Венага қилинаётган дорилар 40 % ли 10 мл глюкоза эритмасига қўшиб юборилиши мумкин.\nКардиоген типдаги нафас етишмовчилигида юрак гликозидлари ва сийдик ҳайлдовчи дорилар қилинади. Юрак гликозидларидан 0,05 % ли 0,5 мл строфантин ёки 0,06 % ли 1 мл коргликон 40 % ли 10 мл глюкоза эритмасида в/и га юборилади. Диуретиклардан 40 мг лазикс (фуросемид) в/и га қилинади. Кислород ингаляцияси ҳам берилиши мумкин.\nЎпка касалликлари сабабли ривожланган нафас етишмовчилигида бронхларни кенгайтирувчи дорилар, яъни 2,4 % ли 10 мл эуфиллин в/и га, 5 % ли 1 мл эфедрин гидрохлорид т/о га, теофиллин 1 табл. кунига 2-3 маҳал ичишга берилади. Шунингдек, малғамни юмшатувчи дорилар ҳам тавсия этилади. Бу муолажалар асосий касалликни даволовчи дорилар билан биргаликда олиб борилади.\nПсихоген типдаги нафас етишмовчилигида бемор тез-тез нафас олади, бўғилиб кетаётганлигига шикоят қилаверади, ўлим қўрқуви юзага келади. Унинг хатти-ҳаракатларида невротик ҳулқ-атвор шундоқ кўзга ташланиб туради. Бундай беморларни руҳан тинчлантирса, плацеботерапия усулларини қўлласа ёки тинчлантирувчи дорилар берса, нафас олиши яна нормал ҳолатга қайтади. Агар врач психотерапия усулини муваффақиятсиз амалга оширса, беморда ятропатия ривожланиб ҳаво етишмовчилиги янада авж олади.\nЭслатма. Ҳар қандай типдаги нафас етишмовчилигида этиологик омил бартараф қилиниши керак.\nҚўшилган: 21:31 / 16-04-2021 Ўқилди: 53


Жамоат транспорти тозалигига риоя этиш – ҳар биримизнинг бурчимиздир - Ўзбекистон овози газетаси\n1 июлдан бошлаб Тошкент шаҳрида жамоат транспортида йўловчиларга хизмат кўрсатиш маданиятини оширишга доир иккита ойлик бўлиб ўтади. Шу кунлар давомида «Тошшаҳартрансхизмат» уюшмаси томонидан пойтахтимиз жамоат транспортида тозаликни сақлаш, йўловчиларнинг ўзини тутиш маданияти ва уларга хизмат кўрсатиш сифатини яхшилашга қаратилган қатор тадбирлар ўтказилади.\nПойтахтимизда ҳар куни шаҳар жамоат транспорти хизматидан қарийб 1,3 миллион киши фойдаланади. Ҳар бир йўловчи жамоат транспортида ўзини тутиш маданияти ва тозаликка риоя этиш ҳақида ўйлаши керак. Қулай ва озода жамоат транспорти иқтисодиётнинг муҳим таркибий қисмигина бўлиб қолмай, балки шаҳар ҳақидаги илк тасаввурни ҳам шакллантиради.\n«Тошшаҳартрансхизмат» уюшмаси ходимлари жамоат транспортларининг самарали фаолият кўрсатишини ҳам назорат қилмоқда. Ҳар куни йўналишлар бўйлаб умумий узунлиги 3550 километрдан иборат 25 мингга яқин транспорт қатнови амалга оширилади.\nПрезидентимиз Ислом Каримовнинг 2006 йил 11 январда қабул қилинган «Тошкент шаҳрида йўловчи транспортини ташкил этиш тизимини янада такомиллаштириш тўғрисида»ги фармони шаҳарда йўловчи ташиш соҳасини янада такомиллаштириш ва ривожлантиришга хизмат қилаётган муҳим меъёрий ҳужжатлардан биридир.\nПойтахтимизда аҳолига кўрсатилаётган транспорт хизмати сифати яхшиланиб, йўналишлар тармоғи оптималлаштирилди ва маъмурий-бошқарув сарф-харажатларини камайтиришга эришилди. Йўналишлар масофасининг узоқлиги ва йўл ҳақи учун тўловнинг арзонлиги бўйича автобус ва трамвайлар ҳамон энг кўп фойдаланиладиган жамоат транспорти бўлиб қолмоқда. Зеро, бугун биз ушбу транспорт воситаларида шаҳарнинг исталган манзилига етиб олишимиз мумкин.\nЗамонавий техника воситаларидан фойдаланиш йўналишларда бир маромда ҳаракатланишни йўлга қўйиш имконини бермоқда. Натижада йўловчилар зарур автобус ёки трамвайни кутиш учун кўп вақт сарфлашининг олди олинди.\nБугун шаҳримиз бўйлаб ўнлаб йўналишларда Mersedes-Benz ва Isuzu русумидаги қулай, шинам автобуслар қатнамоқда. Яқинда улар сафига мамлакатимизда ишлаб чиқарилаётган янги Samauto LE 60 автобуси ҳам қўшилди.\nЖамоат транспортлари мунтазам равишда тегишли санитария-гигиена жараёнларидан ўтказилиши уларни тоза ва озода ҳолатда сақлашда муҳим аҳамият касб этмоқда. Афсуски, кўнгилни хира қиладиган ҳолатлар ҳам учраб туради. Масалан, айрим йўловчилар автобус салонига писта пўчоғи, қоғоз, пластмасса идишлар ташлаб ёки ўриндиқларга сақич ёпиштириб кетишади. Чунончи, яқинда 1-йўналишда қатнайдиган автобусга чиққан бир гуруҳ ўқувчи ёшлар қулай ўтириб олгач, бири ўртоқларига конфет улашди. Улардан икки нафари конфет қоғозини ғижимлаб, ўриндиқ остига ташлади, конфетдан бўшаган қутини эса ойнадан ташқарига отиб юборди. Сўнгра сув ичиб, идишни ҳам ўриндиқ тагига қўйди.\nЎриндиқлар, ҳатто салон шифтидаги кўплаб ёзувлар, бураб чиқарилган болтлар ҳам айрим йўловчиларнинг жамоат транспортида ўзини тутиш маданиятини билмаслигидан далолат беради.\n— Ҳар куни иш бошланишидан олдин ва кун охирида ҳар бир жамоат транспорти кўздан кечирилади, барча қурилмалар, узелларнинг ишлаш ҳолати ўрганилади, санитария аҳволи, двигатель ва агрегат қисми текширилади, — дейди «Тошшаҳартрансхизмат» уюшмаси раисининг ўринбосари Исмоил Баҳодиров. — Пойтахтимиздаги барча, ўнта, автобус парки малакали ходимларга эга. Жамоат транспортининг тозалиги ва унда йўловчиларнинг ўзини тутиш маданияти фаолиятимизнинг муҳим таркибий қисмидир. Шу сабабли 1 июлдан 31 августга қадар йўловчиларга хизмат кўрсатиш маданиятини ошириш бўйича иккита ойлик ўтказилади. Бу борада турли тадбирлар ўтказиш режаси белгиланган. Пойтахтимизда ҳаракат қиладиган автобус ва трамвай ҳайдовчилари, кондукторлар билан улар киядиган кийимнинг озодалиги, шунингдек, йўловчиларга нисбатан хушмуомала бўлиш маданияти мавзусида суҳбатлар ўтказилади.\nҲафтанинг ҳар жума куни ҳайдовчилар кабинасининг тозалиги назорат текширувидан ўтказилади. Уларда безаклар, тумор ёки катта плакатлар каби ортиқча буюмлар бўлмаслиги керак. Аксарият ҳайдовчилар кабинага ўзбошимчалик билан магнитола ва катта колонкали аудиотизимларни ўрнатиб олмоқда. Бу билан улар кўп ҳолларда нафақат йўловчиларнинг ғашига тегади, балки уларнинг ҳаётини ҳам хавф остига қўймоқда. Энди бундай ускуналар олиб ташланади.\nШу билан бирга, автопарк ишчилари баъзан беъмани ва хунук ишларга ҳам гувоҳ бўлмоқда. Бу ўринда гап транспорт воситасидаги «рассомлар» ҳақида бормоқда. Бундай воқеаларни кўпроқ трамвай вагонларида учратиш мумкин. Яқинда 26-йўналишда қатнайдиган трамвай салонида ўзим ҳам худди шундай ҳолат гувоҳи бўлдим. Бир гуруҳ болалар икки қатор ўриндиқни эгаллаб, нималарнидир қизғин муҳокама қила бошлади. Улардан бири эса рангли қаламда олдинги ўриндиқнинг орқа томонига ғаройиб шакл бера бошлади. Бироқ, у ўзининг ажойиб «санъат асари»ни ниҳоясига етказа олмади. Бунга 70 ёшлардаги нуроний отахон халал берди. У болаларга трамвай кўпчилик томонидан фойдаланиладиган умумий мулкимиз экани, бинобарин, унга эҳтиёткорона муносабатда бўлиш лозимлиги ҳақида мулойимгина қилиб тушунтирди. Унинг сўзларини диққат билан тинглаган болалар бундан буён жамоат транспортида ўзини яхши тутиш ва бошқаларнинг меҳнатини ҳурмат қилишга ваъда берди.\nДарҳақиқат, жамоат транспортини тоза ва озода сақлаш, ундан унумли фойдаланиш нафақат транспорт хизмати ходимларининг, айни пайтда барча йўловчиларнинг ҳам вазифасидир.


Ортиқча вазнга эгамисиз? Текшириб кўринг!\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Ортиқча вазнга эгамисиз? Текшириб кўринг!\t09:49, 28 ноябрь 2016\tБуни аниқлаш учун қуйидаги формуладан фойдаланиш мумкин. Тана оғирлиги кўрсаткичи – ТОК ¹ = вазн (кг) : бўй (м) ² Масалан, вазнингиз 90 кг, бўйингиз 1,68 м. ТОК¹= 90: (1,68×1,68) =32,1. Жадвалга қарасангиз, мазкур кўрсаткич, биринчи даражали семизлик ҳолатини кўрсатмоқда. Демак, вазнингизни камайтириш чораларини бошлашингиз зарур. Шу тартибда вазн ва бўй ўлчамингизни юқоридаги формулага солиб, натижасини билинг. Ҳосил бўлган натижа жадвалнинг қайси кўрсаткичига мос келишига қараб, вазн билан боғлиқ муаммонгизни аниқлайсиз. Вазн кўрсаткичи\nВазнингиз меъёрдан кам 19\nI даражадаги семизлик 30-34\nII даражадаги семизлик 35-39\nIII даражадаги семизлик 39


16 май 2022, Тошкент вақти: 17:31\nАндижон шаҳридаги 33-мактаб.\nАндижондаги 33-мактабда ишлайдиган ходимлардан бирининг Озодликка айтишича, 22 февраль куни мактаб директори Илёс Туробов ўз кабинетида 10-синф ўқувчиларини калтаклаган.\nМактаб ходими Туробов ўқувчиларни урган куни ёзиб олинган, дея бир аудиони Озодликка тақдим қилди.\nОзодликка тақдим қилинган аудиода Туробовнинг гапларидан у ўқувчиларни тергаётгани тушунилади. Унинг ўқувчиларни нима учун уришгани сабаблари Озодликка маълум эмас.\nАндижон вилоят халқ таълимининг Озодлик боғланган мулозими, Илёс Туробовга енгил жазо берилганини шундай изоҳлади:\nЎзбекистонда каттаю кичик мансабдорларнинг муштумзўрлигию сўконғичлиги ҳақида Озодлик аввал ҳам кўп бора ёзган.\nОзодликка маълум ҳолатлар орасида мактаб директори Илёс Туробов 4:38 дақиқада 60 мартага яқин сўкиниш билан ўзига хос аксилрекорд ўрнатди, дейиш мумкин.\nБундан аввал Тошкент вилоят, Паркент туман ҳокими Неъматулла Абдуллаев 45 минут давомида 126 марта уятли сўз қўллаганди.


Орият - Huquq.uz\nПойтахтда турадиган пенсиядаги синфдошим Аҳмадали қўнғироқ қилди. «Сабриддин бошпанасиз қолибди-ку, қанақа ўртоқсизлар, хабарларинг борми?».\nУмр давомида кўплаб таниш-билиш, дўсту биродар орттирамизу, барибир болаликдан бирга улғайган ўртоқларнинг ўрни бошқа. Қирқ беш йилча бўлди. Ёз, таътил кунлари эди. Курсдошим Хуррамжон қўярда қўймай уйига бошлаб борди. Қишлоққа бирров келган министр отаси сўрида, ҳамқишлоқлари даврасида ўтирганининг устидан чиқдик. Олдига бориб «ассалому алайкум» деб сўрашдик. Бирпас пойгакда ўтирдик. Суҳбат асносида тенгқурларидан бири министр билан сенсираб гаплашгани мени ҳайратга солди. Уйга кирганимизда Хуррамжон «отамнинг болаликдан тепишиб катта бўлган синфдош ўртоғи-да» деди.\nДарвоқе, менга қўнғироқ қилган Аҳмадали каби болаликда орттирган ошналар яхши-ёмон кунингда ёнингда туради, қўллайди.\n«Юраги санчиб оғриши тўхтамаётган Олимжонни чақириб олдим,\nшифохонага ётқиздик, – дея давом этди Аҳмадали. – Топган-тутгани\nетмасакан, Иномжон билан қўллаб, даволанишига ёрдам бераяпмиз. Сизларда Сабриддин қурган уйга укаси эга чиқибди. Укасини йўлга солиб кўринглар, гапга кўнмаса бир чорасини қилинглар, қариганда кўчада қолмасин».\nОлтмишдан ўтиб, етмишни қоралаб бораяпмиз. Ҳафтада бир, якшанба куни етти-саккиз синфдош чойхонада жам бўламиз. Гап нонтузда эмас, дийдор ғанимат. Қолаверса, ҳар кимнинг ўзига яраша ташвиши бор. Ош баҳона кўнгил ёзилади. Сабриддин ўтиришнинг ташкилотчиларидан бири.\nАгрономликка ўқиган. Шаҳар теварагини энлаган, мева-сабзавот\nетиштиришга ихтисослашган давлат хўжалигида ишлаб юрган кезлари бошпана қуриб олиш учун ер беришларини сўраб бир неча\nбор хўжалик маъмуриятига, юқори ташкилотларга мурожаат этган. Аризалари қаноатлантирилмасдан қолаверган. Ўзбекистон мустақилликка эришган дастлабки йилларида ота ҳовлисида оилалари билан тиқилиб ўтирганлар қатори Сабриддинга ҳам шаҳар чети, собиқ ширкат хўжалигининг (аввалги давлат хўжалиги) еридан\nучастка ажратиб берилган. У билан доим бирга юрадиган адвокат\nРаҳимжоннинг гапига қараганда участкадаги уйини укасидан қайтариб олиши даргумон.\nМеҳр-оқибат қадрсизланмаган ўша кезларда Сабриддин акаси ёрдамида участкада катта уй қуриб олади. Оиласидан ажрашгани туфайли янги битган олди айвон олти хонали уйни Салайдин акасининг оиласига топшириб қўяди. Ўзи шу янги ҳовлидаги алоҳида икки хонали меҳмонхонада кекса ота-онаси билан туради. Бирин-кетин улар вафот этади. Сабриддин иккинчи марта уйланади. Бир ўғил, бир қиз фарзанд кўради. Ширкат хўжалиги тарқаб кетиб ўрнида фермер хўжаликлари ташкил топган кезлари ишсиз қолади. 2000-йилларнинг бошида Россияга кетиб, қурувчи, такси ҳайдовчиси бўлиб ишлайди-ю, бири-икки бўлмайди.\nСалайдин акасининг ўғли эса Германияда университетни битириб, ишлагани қолади. Акаси ўғли жўнатган пулларни йиғиб, шаҳар\nмарказидаги эски ҳовлилардан бирини сотиб олади. Уйни бузиб ўрнида икки қаватли муҳташам иморат қуради. Янги уйга кўчиб, чет\nэлдан қайтган тўнғич ўғлини уйлайди. Сабриддиннинг ҳовлисига\nэса кенжа укалари Муҳриддинни уйлашади.\nОвсинлар, аканинг хотини ва янги келин орасида гап қочади. Хорижда юрган Сабриддиннинг хотини Сиёсатхон «мен икки болам\nбилан икки хонали уйда турсаму, сизлар эру хотин олти хонали уйни\nэгаллаб оласизларми?» дея турар жойларини алмаштиришни талаб\nқилади. Салайдин акаси, маҳалла оқсоқоллари орага тушиб икки тарафни инсофга чақиришади, яраштириб қўйишади.\nКенжа укаси Муҳриддин янгасини аврайди. «Қишда газ, ёзда сув\nтанқис ҳовлида ўзингизни қийнаб нима қиласиз? Ана янги уйнинг\nиккинчи қаватидан хонадон олиб қўйганман, ҳамма қулайликлари\nбор уч хонали квартирада мазза қилиб турасиз» дея у енгидан кириб бу енгидан чиқади. «Менинг ишим юришиб турибди, ўзим янги участка олиб уй қурганимдан кейин ҳовлини сизларга бўшатиб\nбераман» деган гапига ишонган аёл кўпқаватли уйдаги хонадонга\nкўчиб ўтади. Сўнг Муҳриддин хориждан қуппа-қуруқ қайтган акасининг қарзларини тўлашга қарашиб юборади. Шу орада уни авраб, бошини айлантириб ҳовлини нотариал тартибда ўзининг номига расмийлаштириб олади. Акаси ҳовлига қайта кўчириб келган оиласи билан икки хонали меҳмонхонада туриши ҳам малол кела бошлайди. Ўртада гап қочиб, ака-ука гаплашмай қўйишади.\nНизо газаклаб, кичик қайноғаси, овсинининг камситишларига\nчидамаган Сабриддиннинг хотини Сиёсатхон яна кўпқаватли уйдаги\nўша хонадонга кўчиб ўтади. Сабриддиннинг ўзи кетишни хоҳламайди-ю, ноилож хонадонга бориб ётиб юради. Меҳнат стажини\nтасдиқловчи иш ҳақи ведомостлари аввал ишлаган корхона ва хўжаликда тўлиқ сақланмагани туфайли оз пенсия тайинланган Сабриддинни бозорда мева олиб сотадиган Сиёсатхон жеркиб, беҳурмат қилиб бездиради. Ҳовлига бир ўзи қайтса ҳам укаси киритмайди. Участка унинг номига олингани, уйни биргалашиб қурганини яхши билган марҳум акасининг турмуш ўртоғи, хорижда ўқиб-ишлаб қайтган жияни орага тушиб Сабриддинни ҳовлига киритиб қўйишади. Битта ҳовлида турган, ҳар жума намозига масжидга қатнашни канда қилмайдиган, афтидан иймонли, саховатпеша кўринадиган Муҳриддин каби унинг хотини, болалари Сабриддиндан бир пиёла чой тугул, салом-аликни ҳам қизғанишади.\n– Шунақа гаплар, – деди якунда адвокат синфдошимиз Раҳимжон.\n– Қиргулидаги хонадон ҳам, ҳовли ҳам уканинг номида. Сабриддиннинг ўзи икки қўллаб бериб қўйган. Судда ютиб чиқа олмайди.\nШундай бўлса-да, таваккал судга даъво аризаси тайёрласам, ўқиб\nкўриб, имзо қўйишни истамади. Ор қилди. Ака-ука уй талашаяпти\nдеган гапга қолишни истамади. Охирги якшанбаликка Сабриддин келмади. Бир неча кундан бери телефоннини ҳам кўтармайди. Сабабини Раҳимжондан билдик. «Ўтган куни ўзинг боравер-да десам,\nқўярда қўймай марказий шифохонага бошлади, – деди у. – “Нексия“ машинасида авария қилиб синган икки оёғи сонигача, битта\nқўли тирсагигача гипс қилинган Муҳриддинни кўргани палатага\nкирдик. Бир ўзи ётибди, ёнидаги кароват бўш. Кўзида ёш милтиллади. “Худойим мени жазолади, ака, кечира олсангиз кечиринг” деб\nюзини деворга бурди. Сабриддин “ёшсан, ҳали кўрмагандай бўлиб\nкетасан, ҳаммаси яхши бўлади” дея кўнглини кўтарди. Уларни холи\nқолдирдим. Бугун эрталаб телефон қилдим. Улана олмай буёққа келаётиб уйига учрасам, муомаласи 180 даража ўзгарган келинининг айтишича, укасининг олдида экан». «Укаси ва келин инсофга келгани рост бўлсин» дейишди ошналар.


Обама Данияга боради\n30 июн 2022, Тошкент вақти: 15:14\nАҚШ президенти Барак Обама жорий ҳафтада Дания пойтахти Копенгагенга сафар қилади. Бу ерда у 2016 йилги ёзги Олимпия ўйинларини ўтказиш юзасидан Чикаго шаҳри аризасини қўллаб-қувватламоқчи.\nЧикагодан ташқари Мадрид, Рио-де-Жанейро ва Токио шаҳарлари Олимпия ўйинларини ўтказиш ҳуқуқини қўлга киритишга ҳаракат қилмоқда.\nБу ҳуқуқ кимга насиб қилиши 2 октябрь куни Халқаро олимпия қўмитаси сессиясида маълум бўлади.\nДания пойтахтига Барак Обамадан ташқари Испания қироли Хуан Карлос, Бразилия президенти Луис Инасиу Лула да Сильва ҳамда Япония бош вазири Юкио Хатоямалар боради.


Обама Муаммар Каддафийнинг тарафдорларига қарши санкцияни яна бир йилга узайтирди\n11:35 / 23.02.2016\nАмерикалик президентнинг фикрича, Ливиядаги вазият АҚШ миллий хавфсизлиги ва ташқи сиёсати учун ҳамон ғайриоддий ва фавқулодда таҳдид солиб турибди.\nАҚШ Президенти Барак Обама ливиялик марҳум сиёсий раҳбар Муаммар Каддафийнинг тарафдорлари ва қариндошларига нисбатан санкцияни яна бир бор бир йилга узайтирди. Бу ҳақда Конгрессга юборилган расмий хабарни Оқ уйнинг матбуот хизмати тарқатди, деб хабар беради ТАСС.\nХабарда Обама Ливия парламенти ҳамон ўз ваколатларидан фойдаланаётгани ва миллий бирлик ҳукумати билан Ливия заҳираларини назорат қилиш ҳуқуқи борасида баҳслашишда давом этаётгани санкцияни узайтиришга сабаб бўлганини билдирди. Бундан ташқари, мамлакатда ИШИД террористик гуруҳи пайдо бўлди. Бу эса Вашингтонни санкцияни бекор қилиш беқарорликнинг авж олишига олиб келиши мумкин, деб хавотир олишига арзийди.\n2011 йил декабрда Америка Ливияга нисбатан қўлланган бир неча санкцияни бекор қилган эди. Хусусан, баъзи истиснолар билан, Ливиянинг ҳукуматининг ва Марказий банкнинг барча ҳисоблари “эритилган”. Лекин, Каддафий оила аъзоларининг Америкадаги активлари музлатилганича қолган.


Марказий Осиёда ягона, лекин чет давлатлар...\n04.11.2021 16:05 0 3767\nТақдир тақозоси билан чет элда магистратура босқичини ўқиш насиб қилди. Бу бир томондан Ўзбекистондаги бир қатор камчиликларни ўз кўзим билан кўришга ҳам имкон яратди.\nАввалроқ Ўзбекистон банклари орқали чет элдаги ўқишга пул ўтказиш масаласи жуда қийинлигини блогимда ёзгандим. Бу галгиси ундан-да жиддийроқ муаммодир. Қуйида қисқача шу ҳақда гаплашамиз.\nМирзо Улуғбек номидаги Ўзбекистон миллий университети мамлакатимиздаги отахон олийгоҳлардан саналади. Унинг ёши бир асрдан ҳам ўтиб кетган. Айрим иддаоларга кўра, бу университет Марказий Осиёда ягона ҳисобланади.\nЛекин шундай нуфузли университетни битириб, магистратурани чет элда осонгина ўқийман десангиз, адашасиз. Чунки ОТМ раҳбарияти хорижий давлатларнинг ОТМлари рўйхатига Миллий университетни киритмаган.\nМен ана шундай муаммога дуч келдим. Мен кетаётган давлатнинг иммиграция хизмати виза бериш учун Миллий университет Ўзбекистонда тан олинган бўлиши керак экан. Ахир у Марказий Осиёда ягона, энг машҳур ва кўҳна университет-ку, деб қанча уринмай, бари бефойда кетди.\nМаълум бўлишича, хорижий давлатларнинг виза беришга мўлжалланган хизматларида ёки уларнинг олий таълим тизимида бошқа чет давлатлардаги барча ОТМларнинг рўйхати бор. Яъни Ўзбекистондаги кўплаб олийгоҳлар ҳам ушбу рўйхатга киритилган. Бунга ўша университет раҳбарияти ва масъуллари жавоб беради. Афсуски, Миллий университет мутасаддилари мазкур ҳолатга етарлича эътибор бермаган кўринади.\nМасалани жойида ҳал қилиш ва шахсан ўрганиш учун университетга бордим. Ректор қабулхонасидан ўқув ишлари бўйича проректор хонасига юборишди. У ердагилар эса ўқув услубий кафедра мудирига. Кафедрада Воҳид ака билан шу ҳақда гаплашдим. У ҳам нега бундайлигига ҳайрон қолди (балки шу пайтгача бирор кимсанинг айнан шу йўналишга иши тушмагандир). Кейин у эҳтимол Миллий университетнинг эски номи (Тошкент давлат университети) қолиб кетгандир, дея хулоса берди.\nХуллас, Миллий университет Ўзбекистонда олий таълим даргоҳи эканини исботловчи бирор ҳужжат ололмадим. Улар ўша чет давлатдан расмий мурожаат юборишса, кейин бир парча қоғозни беришлари мумкинлигини маълум қилишди.\nЛекин ёлғон бўлмаслиги учун айтишим мумкин, Ўзбекистон давлат жаҳон тиллари университети ўша давлатнинг тан олинган рўйхатида борлиги аниқ далил эканини айта оламан.\nБу ерда ким айбдор, аниқ билмайман, аммо шуниси маълумки, Миллий университет хорижий давлатларнинг тан олинган рўйхатига киритилмаган. ОТМ раҳбарияти шу пайтгача бундай яхши амални бажармаган.\nФақат битта таскин бор, агар мен эплаб шу бир парча қоғозни ололсам ва ЎзМУ олий таълим даргоҳи эканини чет элликларга исботласам, ОТМни битириб, хорижга магистратурага топширган мендан кейинги талабалар кўп ва хўб дуо қилишади.


Жаҳон чемпионати Кубоги Тошкентга олиб келинади - AUZ.UZ\nЖаҳон чемпионати Кубоги Тошкентга олиб келинади\nЖорий йилнинг 6 февраль куни футбол бўйича жаҳон чемпионати Кубоги Тошкент шаҳридан ҳам олиб ўтилади. Бу ҳақида ФИФА расмий сайтида маълум қилинди.\nМаълумки, мундиал Кубогини давлатлар бўйича айлантириш турига ўтган йили 9 сентябрь куни Москва шаҳрида старт берилганди. Декабрь ойигача у Россия ҳудудларини босиб ўтди. Шундан сўнг у дунёнинг 50 та давлатини ўз ичига олган “саёҳати”ни бошлади. Кубок шу йил май ойида, жаҳон чемпионати бошланиши арафасида мезбон мамлакатга қайтариб олиб келинади.\nМанбада айтилишича, мазкур тадбир мухлисларга чемпионат совринини яқиндан кўриш, ҳатто унинг олдида расмга тушиш каби имкониятларни тақдим этади. Зотан, қолган пайтларда Кубокнинг аслини фақатгина Цюрихда жойлашган ФИФАнинг Жаҳон футболи музейида, шунингдек, қуръа ташлаш ҳамда мундиал финалида томоша қилиш мумкин.\n«xs.uz» сайтидан олинди.


ЮЗИНГИЗНИ АЖИНЛАРДАН ҲИМОЯЛАНГ!\nБармоқ учи билан пешананинг ўртасидан чакка томонга қарата айлана ҳаракатлар қилинг. Массажни 3 марта такрорланг\nБатафсил... Янги шарх қўшиш «ОЙ КУНЛАРИ» ОЛДИДАН ТЕРИ ПАРВАРИШИ\nБу афсона эмас, балки инглиз диетологлари томонидан текширилган усуллардан бири. Агар юз терингизга эрта ажин тушмаслигини истасангиз, қуйидаги таомномага диққат қилинг. Батафсил... Янги шарх қўшиш ТУШЬ ЧЎТКАСИ ТАНЛАЙ ОЛАСИЗМИ?\nҲар бир аёлнинг бисотида бўлиши керак бўлган гўзаллик воситаларидан бири, шубҳасиз – ёғупадир. Уни сурдингизми? Батафсил... Янги шарх қўшиш ТЕРИ ТОНУСИНИ МУСТАҲКАМЛОВЧИ МАШҚЛАР\nБўйин учун. Кафтларни елкангизга қўйиб, бироз босинг ва бўйнингизни иложи борича юқорига чўзинг. Шундай чўзилган ҳолатда 10 сония туринг. Машқни 6-7 маротаба такрорланг.\nҚОШЛАРИНГИЗ ЯХШИ ЎСИШДАН ТЎХТАБ, НОЗИКЛАШИБ ҚОЛГАН БЎЛСА ГЎЗАЛЛИКНИ ТАЪМИНЛОВЧИ МАШҚЛАР\nСУҒДИЁНА АЗИМОВАДАН ҲАМИША ГЎЗАЛ КЎРИНИШНИНГ СИРЛАРИ\nНИҚОБ, ЛОСЬОН ВА КОМПРЕСС – ҲАММАСИ ҚАҲВАДАН ТАЙЁРЛАНАДИ!


Инфоурок › Технология › Рабочие программы › УРОК Электр арматурасининг тузилиши\nЭлектр арматурасининг тузилиши\nа) Таълимий: ўқувчиларга уйимиздаги электр арматураси ҳақида маълумот бериш. Лампа патронлари , виключатель , штепсель вилкалари ва розеткаларининг тузилиши ва вазифаларини тушунтириш. Электро техника хавфсизлик қоидаларини айтиш.\nб) Ривожлантирувчи: ўқувчиларни электр асбобларидан тўғри фойдаланиш усулларини мустахкамлаш.\nв) Тарбиявий: ўқувчиларни меҳнатсеварликка ҳамда мустақил ишлашга ўргатиш. Эстетикалик тарбия бериш.\nДарс тури: назарий, кўргазмали, амалий ишлар.\nМатериал : патрон , розетка , штепсель вилкаси , шнур.\nАсбоблар : омбур , пласткагулс , отверка , пичоқ .\nФанаро боғланиш: физика , химия , математика.\nа) ўқувчилар билан саломлашаман ва давомат аниқлайман.\nб) дарсликка хос ўқув қуролларни текшириб чиқаман.\nФан ва техниканинг электр энергияси ишлаб чиқариш уни ўзгартириш, тақсимлаш ва ишлатиш масалалари билан шуғилланадиган соҳа электротехника дейилади.\nУй-рўзгор электр арматурасига лампа патронлари виключатель, штепсель вилкалари ва розеткалари, эрувчан сақлагичлар киради.\n1. Лампа патрони-чўғланма лампани мустахкамлаш ва электр тармоғи ўтказгичига улаш учун хизмат қилади.\nЛампа патронлари ўз вазифасига кўра ҳар хил бўлади, булар шифтбоп, осма ва деворбоп патронлардан иборат. Хамма патронлар тузилиши жихатидан бир хил бўлади.\nПатроннинг корпуси пластмассанинг махсус туридан карболитдан тайёрланади ва унинг юқори қисмига резьбали гильза ёпиштирилади чинни контакт вкладишда таянч ва япроқсимон контактлар хамда винтлар бўлади.\nЧўғланма лампа патроннинг резьбали гильзасига бураб киритилади ва у патроннинг марказий контактига тақилади,унинг цоколи япроқсимон контактига туташади. Лампа патронини улашдан олдин созлигини синчиклаб қараб патроннинг корпуси бутунлигини чинни викладишда таянч ва япроқсимон контактлар махкамлангани, қисқич винтлар остига шайба қўйилгани, резьбаларнинг бутунлиги, спираль пружина борлиги аниқланади.Лампа патроннинг хамма элементлари яхши ўрнатилган бўлса ишга тушириш яъни шнурларни улаш мумкин.\n2.Виключатель электр занжирнинг участкасини улаш ва ажратиш у-н хизмат қилади.\nВиключателлар конструкциясига кўра ҳар хил тугмали, осма, деворбоп, шифтбоп булади.\nДеворбоп бир кутбли виключателнинг туз-ши.У пластмасса копқоқ ва асосдан иборат.\nАсосга қўзғалмас контактлар ўрнатилиб улар қисқич винтлар билан уланган бўлади.\nВиключатель уланганида электр токи бир қўзғалмас контактдан қўзгалувчи контакт орқали иккинчи қўзғалмас контактга ўтади ва ўтказгичлар бўйлаб электр энергиясининг истемолчиларига боради ва занжир бекилади.\nВиключителни ишга туширишдан олдин унинг созлигини текшириш қопқоқни очиб, контактнинг қисқич винтлари борлигини кўриш қўзгалувчи контакт қўзғалмас контактларни яхши туташтира олишини аниклаш к-к. Виключатель контактлар яхши туташмаса ишламайди.Контактларнинг зич туташуви виключателни улаб қўйиб назорат-текшириш шчиткаси ёрдамида аниқланади. Контакт штифтларини виключательнинг қисқич винтларига тегизилади. Агар лампочка ёнса демак виключатель созланган бўлади.\n3. Штепель розеткаси кам қувватли электр приборлари учун таъминловчи пункт хисобланади. У қопқоқ ва асосдан иборат, бўлиб асосида контакт уялари, ўтказгичларни туташтирувчи қисқич винтлар, штепсель розеткасини деворга ўрнатиш учун иккита пластина бўлади.\nШтепсель розеткасини ўрнатиш ва ишга туширишдан олдин унинг созлигини текширамиз, трубасимон контактлари созланган ва яхши ўрнашган бўлиши лозим.\nЎтказгичларни туташтириш учун шайбали қисқич винтлари бўлиши керак.\nШтепсель розеткасини яхшилаб текширилгандан кейин ўрнатиш ва ишга тушуриш мумкин. Электр алматураларини ишга тушуриш учлари таёрланган туташтирувчи ўтказгичлар ва шунурларни контактнинг қисқичнинг винтларига улашдан иборат. Хона электр тармоғидаги барча истеъмолчилар ёритгичлар, иситгичлар ва электро механик пириборлар параллел уланади. Электр приборлардан фойдаланиш жуда қулай уларни тармоқнинг 220 В кучланишга мўжалланган приборлар билан алмаштириш имконият яратади.\n4. Электрдан шкастланишнинг одини олиш. Ҳимоя воситалари: резинка қолқоплар, резинка этиклар ва резинка гиламчалар изоляцияловчи штанглар ишлатилади. Электр монтаж ишларида ишлатиладиган металл дастали асбобларнинг дасталарига изоляция трубкалари кийдирилади.\nЭлектр токидан шикастланишдан огоҳлантириш учун "Кирманг - ҳаёт учун хавфли", "Уламанг" , "Одамлар ишламоқда" каби плакатлардан фойдаланилади. Плакатлар электр қурилмалари жойлашган бинонинг эшик ва деворлари электр шчитлар, рубильниклар, электр узатиш линияларининг таянчлари ва бошқа жойларга осиб қўйилади. Одам танаси орқали ўтган 0,1 а ток кучи ҳаёт учун хавфлидир.\n5. Электр токидан шикастланганда 1- ёрдам.\nШикастланувчи ҳушидан кетган бўлса тезда врач чақириш ва сунъий нафас олдириш керак. Шикастланувчи нафас олгандан кейин врач келгунча иссиқ кийим билан ёпиш керак, чунки совуқ организм учун зарар. Шикастланган киши ток таъсиридан ўзи қочиб қутулолмайди,чунки ток таъсиридан томирлари тортишиб қолади.\nШикастланувчи ёрдам бериш учун тезда электр қурилмани ёки тегишли қисмни токдан узиш керак.Токни узиш мумкин бўлмаса у ҳолда шикастланувчи ток ўтказувчи қисмдан ажратиш:\nа) резинка калиш ва қўлқоп кийиб ёки қўлга қуруқ мато ўраб кучланиш остидаги ток ўтказувчи қисмдан одамни тортиб олиш;\nб) шкастланган киши кийимининг қуруқ жойидан ушлаб ,уни ток ўтказувчи қисмдан ажратиш;\nв) ёғоч дастали болта билан тармоқ симларини бирин-кетин узиб ташлаш кучланиш 250 В дан ортиқ бўлмаганда керак .\nАмалий машғулот : икки топдан бир-бир ўқувчи чиқиб 1 топ лампа патронини , 2 -ўқувчи разеткани ушлаб кўрсатади. Яхши улангандан кейин лампочкани ёқиб кўрсатамиз.\nДарс давомида актив қатнашган ўқувчиларнинг баҳоларини эшиттириб уйга вазифа берилиб дарсга якун ясаймиз.\nНомер материала: ДВ-279301\nПрезентация по трудовому обучению на тему "Роспись ткани в технике "Холодный батик".Знакомство."


Давлат раҳбарлари Ислом Каримов хотирасига ҳурмат бажо келтирди - Darakchi\nСИЁСАТ 29.11.2019, 19:10\nТеглар: Ислом Каримов, хотира\nМарказий Осиё давлатлари раҳбарлари 29 ноябрь куни расмий музокаралардан сўнг, даставвал Кўксарой қароргоҳидаги Фахрий меҳмонлар хиёбонига кўчатлар экишди. Шундан сўнг, Ислом Каримов номидаги илмий-маърифий ёдгорлик мажмуасига ташриф буюрди.\nШавкат Мирзиёев, Нурсултон Назарбоев, Сооронбой Жээнбеков, Эмомали Раҳмон ва Гурбангули Бердимуҳамедов мамлакатимизнинг Биринчи Президенти ҳайкали пойига гулчамбар қўйиб, унинг ёрқин хотирасига ҳурмат бажо келтирди.\nРамазон – Аллоҳ таоло Ўзи улуғлаган, ҳар сонияси раҳмат ва баракотларга тўла ой. У яна келди ва яна жуда тез ўтди. Мўмин киши учун Рамазоннинг...


Сих ҳам¸ кабоб ҳам куймади...\nҚозоғистон парламенти депутатлари¸ кузатувчилар томонидан сиëсий ўйин деб айтилаëтган бу жараëнда¸ ютқизган томонга айлангандек.\nҚозоқ депутатлари ташаббуси билан ишлаб чиқилган “Эътиқод эркинлиги тўғрисида”ги қонун мамлакат Конституциявий Кенгаши томонидан ғайриконституциявий деб топилди.\nҚозоғистон Конституциявий кенгаши мазкур қонуннинг конституцияга зид экани ҳақида 11 феврал куниёқ қарор чиқарган. Бироқ бу ҳақда ҳали кенг жамоатчиликка маълум қилинган эмас.\nШу боис бунга аниқлик киритиш мақсадида Конституциявий Кенгаш вакиллари билан боғландик-\n- Афсуски, ҳозирча Кенгашимиз қарорини кенг жамоатчиликка эълон қилолмаймиз. Сабаби президент Нурсултон Назарбоев Конституциявий Кенгаш қарорига бир ой ичида ўз норозилигини билдириши мумкин. Биз уни кутишга мажбурмиз.\nАгар ўн кунлардан кейин қўнғироқ қилсангиз, сизга аниқ жавоб айтишимиз мумкин, деди Конституциявий Кенгаш матбуот котиби Гулнора Байгелди.\nАйни пайтда Қозоғистонда диндорлар ҳақ-ҳуқуқларини кескин чекловчи қонун кучга кирмаган бўлса-да, мамлакатдаги аксар диний озчилик ёки ноанъанавий мазҳаб вакиллари уларга нисбатан ҳуқуқ-тартибот идоралари томонидан ўтказилаётган тазйиқ ва босим сусаймаётганидан нолиб гапирмоқдалар.\n- Ҳозир маълум бир маънода диний бирлашмалар фаолиятини муайян даражада чеклаш ва уларни қаттиқ назорат остига олиш бўйича тенденция кучайиб бормоқда, деди Озодликка Қозоғистон мусулмонлари Иттифоқи раиси Мурод Тилебеков.\nКонституциявий кенгаш тингловларида давлат органларидан олтитаси иштирок этган. Бу жараённи кузатиб борган ҳуқуқ ҳимоячилари бевосита президентга бўйсунган икки органнинг парламент депутатлари ташаббуси билан ишлаб чиқилган “Эътиқод эркинлиги тўғрисида”ги қонунга кескин эътироз билдиргани таажжубланарли ҳол эканини айтмоқдалар.\n- Қозоғистон Омбудсманининг мамлакат президенти институти экани тушунарли. Аммо шунга қарамай, бу орган ишлаб чиқилган қонунни чиппакга чиқариб қўювчи хулоса тақдим этган.\nШунингдек, президент билан келишмаган ҳолда на ички, на ташқи сиёсат билан боғлиқ баёнотлар беролмайдиган Ташқи ишлар вазирлиги мазкур қонуннинг ғайриконституциявий дея тан олиниши учун шердек шиддат ва жасорат билан курашди.\nБиз бундай бўлишини кутмаган эдик, дейди Ҳелсинки халқаро инсон ҳуқуқлари қўмитасининг Олмаота ваколатхонаси раҳбари Нинель Фокина.\nҚозоғистонда “Эътиқод эркинлиги тўғрисида”ги қонун атрофида шов-шувли жараён қарийб бир ярим йил давомида кузатилди.\nАммо бу кампания учун давлат бюджетидан катта маблағ сарфланганини билдирган кузатувчилар пировардида қонунни расмийлар томонидан конституцияга зид дея тан олишга мажбур бўлингани давлат амалдорларининг анқовлиги натижаси эканини таъкидламоқдалар.\nБироқ инсон ҳуқуқлари халқаро бюросининг Олмаота ваколатхонаси раҳбари Евгений Жовтис бу жараён шунчаки қозоқ ҳукуматининг навбатдаги сиёсий ўйини эканини айтади.\n- Бу қозоқ ҳукуматининг кўп мақсадларни кўзлаб амалга оширган сиёсий-технологик операцияси эди. Бу орқали ҳукумат бир неча мақсадга эришди.\nДеярли бир ярим йил мобайнида Миллий хавфсизлик қўмитаси ва ҳуқуқ-тартибот идоралари ходимлари “Эътиқод эркинлиги тўғрисида”ги қонун баҳонасида кўплаб диний озчилик вакилларига босим ўтказиш, уларни яширин фаолият олиб боришга мажбур қилиш, жарима солиш ва мамлакат ҳудудидан бадарға қилиш имконига эга бўлдилар.\nБошқа тарафдан эса¸ қозоқ ҳукумати халқаро ҳамжамиятга Қозоғистоннинг авторитар режим тарафга оғмаётганини, қозоқ расмийлари халқаро жамоатчилик фикрларини эътибор олишга ва ўз Конституциясини халқаро қонунларга мувофиқ равишда талқин қилишга қодирлигини ҳамда мамлакатнинг демократия йўлидан кетаётганини намойиш қила олди, дейди қозоғистонлик ҳуқуқшунос.


ЖЧ-2022 саралаш босқичи марказлашган ҳолда ўтказилади. ОФК Ўзбекистон жойлашган гуруҳ ўйинлари мезбонлигини Саудия Арабистонига топширди\nОсиё футбол конфедерацияси расмий сайти 2022 йилда Қатарда ўтадиган жаҳон чемпионати саралаш босқичи ўйинлари марказлашган ҳолда 8та давлатда ўтказилишини эълон қилди.\nУнга кўра, Ўзбекистон миллий жамоаси жой олган «D» гуруҳи ўйинлари мезбонлиги Саудия Арабистонига топширилган. Гуруҳ босқичининг қолган ўйинлари ушбу мамлакатда 31 майдан 15 июнь кунигача ўтказилади.\nTribuna.uz манбасига кўра, «D» гуруҳи учрашувларига Ўзбекистон ҳам мезбонлик қилиши мумкин бўлган, бироқ ЎФА ўйинларни ўтказишга хайрихоҳлик билдирмаган. Натижада баҳслар жуда иссиқ об-ҳаво шароити бўлишига қарамай, Саудия Арабистонига топширилган.\nCentralised venues for #AsianQualifiers confirmed from May 31 - June 15, 2021!\nGroup A: 🇨🇳 China\nGroup B: 🇰🇼 Kuwait\nGroup C: 🇧🇭 Bahrain\nGroup D: 🇸🇦 Saudi Arabia\nGroup E: 🇶🇦 Qatar\nGroup F: 🇯🇵 Japan\nGroup G: 🇦🇪 UAE\nGroup H: 🇰🇷 Korea Republic\nREAD: https://t.co/LBVpvBVAkY pic.twitter.com/2UgyEt8DIc\n— #AsianCup2023 (@afcasiancup) March 12, 2021\nГуруҳ ўйинлари ўтадиган мезбон мамлакатлар:\n«А» гуруҳи: Хитой\n«B» гуруҳи: Кувайт\n«C» гуруҳи: Баҳрайн\n«D» гуруҳи: Саудия Арабистони\n«E» гуруҳи: Қатар\n«F» гуруҳи: Япония\n«G» гуруҳи: БАА\n«H» гуруҳи: Жанубий Корея\nЖЧ-2022. Гуруҳ босқич ўйинлари\nФаластин - Сингапур\nЯман - Ўзбекистон\nФаластин - Яман\nМаълумот учун, Ўзбекистон миллий жамоаси ЖЧ-2022 5-туридан кейин 3 ғалаба ва 2 мағлубият билан 9 очко жамғарган ҳолда гуруҳда пешқадамлик қилмоқда. Саудия Арабистони миллий жамоаси эса 4 ўйинда кейин 8 очко билан 2-ўринда бормоқда. Сингарпурда – 7, Яманда – 5, Фаластин ҳисобида эса 4 очко бор.


Санитария-эпидемиологик осойишталик ва жамоат саломатлиги хизмати бошлиғи ўринбосари, тиббиёт фанлари доктори Нурмат Отабеков ССВ матбуот хизматининг Ўзбекистондаги пандемик вазият билан боғлиқ сўнгги янгиликларга оид саволларига жавоб берди.\nФикримча, агар аҳолининг 70 фоизида иммунитетни шакллантира олсак (эмлаш орқали ёки касалланиш оқибатида) демак биз пандемияни жиловлай оламиз, аниқроқ айтсак биз уни енгамиз. Статистик рақамларга эътибор берсак, бугунга келиб, ер курраси аҳолисининг юздан бири коронавирусга чалинди, жами қайд этилган ҳолатлар сони 80 миллиондан ошди, 1 миллиондан ортиқ бемор вафот этди.\nШу ўринда, аҳолимизга эслатиб ўтмоқчи бўлган нарсам шуки, грипп касаллиги вируслари ҳам тез-тез мутацияга учраши сабабли вакцина ҳар фаслнинг бошида янгиланиб турилади ва шу йўл билан эмлаш самарадорлигига эришилади. Бунинг учун коронавирусга қарши вакциналарни ҳам келгусида янгилаш керак бўлиши мумкин. Aммо пандемия даврида жамланган маълумотлар ва яратилган ишлаб чиқариш манбалари, шубҳасиз кейинчалик аҳолини унчалик қиммат бўлмаган ва сифатли вакцина билан мунтазам таъминлаш имконини беради.